**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**04 ДҮГЭЭР САРЫН 01-НИЙ ӨДӨР /БААСАН ГАРАГ/-ИЙН НЭГДСЭН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***1№*** | ***Баримтын агуулга*** | **Хуудас** |
| ***1*** | ***Хуралдааны товч тэмдэглэл:*** | 1-3 |
| ***2*** | ***Хуралдааны дэлгэрэнгүй тэмдэглэл:*** | 7-36 |
|  | 1.Газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Б.Энхбаяр нарын 5 гишүүн 2021.10.04-ний өдөр өргөн мэдүүлсэн, хэлэлцэх эсэх, үргэлжилнэ/ | 7 |
| 2.Монгол Улсын Ерөнхий сайдын мэдээлэл /Эрдэс баялгийн салбарын хөгжлийн бодлого, шинэчлэл, авч хэрэгжүүлэх арга хэмжээний талаар/ | 7-36 |

***Монгол Улсын Их Хурлын 2022 оны хаврын ээлжит чуулганы***

***04 дүгээр сарын 01-ний өдөр /Баасан гараг/-ийн***

***нэгдсэн хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 76 гишүүнээс 39 гишүүн хүрэлцэн ирж, 51.3 хувийн ирцтэйгээр хуралдаан 14 цаг 19 минутад Төрийн ордны “Их хуралдай” танхимд эхлэв.*

*Чөлөөтэй: Г.Амартүвшин, Т.Аюурсайхан, Э.Бат-Амгалан, Ж.Батжаргал, Д.Батлут, Ж.Батсуурь, Ж.Бат-Эрдэнэ, Ж.Ганбаатар, С.Ганбаатар, Н.Ганибал, Б.Жаргалмаа, Г.Мөнхцэцэг, Х.Нямбаатар, С.Одонтуяа, Л.Оюун-Эрдэнэ, Ц.Сандаг-Очир, Д.Сарангэрэл, Ж.Сүхбаатар, Н.Учрал, Б.Энх-Амгалан, Л.Энх-Амгалан;*

*Эмнэлгийн чөлөөтэй: Х.Баделхан, Б.Бейсен, Л.Мөнхбаатар, Ш.Раднаасэд, Д.Цогтбаатар;*

*Тасалсан: А.Адъяасүрэн,Т.Доржханд, Ц.Туваан;*

*Хоцорсон: С.Амарсайхан-1 цаг 09 минут, Ц.Анандбазар-06 минут, П.Анужин-25 минут, Х.Болорчулуун-22 минут, Ц.Сэргэлэн-18 минут.*

Улсын Их Хурлын дарга Г.Занданшатар Монгол Улсын Их Хурлын чуулганы хуралдааны дэгийн тухай хуулийн 13 дугаар зүйлийн 13.4-т заасны дагуу Улсын Их Хурлын гишүүн Х.Булгантуяагаас ирүүлсэн албан бичгийг танилцуулж, Улсын Их Хурлын гишүүн Х.Булгантуяа үг хэлэв.

Улсын Их Хурлын дарга Г.Занданшатар Газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслийн хэлэлцэх эсэх асуудлаар Улсын Их Хурал дахь Монгол Ардын намын бүлгээс авсан завсарлага дууссаныг мэдэгдэв.

Улсын Их Хурлын гишүүн, Улсын Их Хурал дахь Монгол Ардын намын бүлгийн дарга Д.Тогтохсүрэн Газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэх асуудлаар Улсын Их Хурал дахь Монгол Ардын намын бүлгээс авсан завсарлага дууссантай холбогдуулан үг хэлж, уг асуудал санал хураалтаар үргэлжлэх тул хэлэлцэх асуудлын дарааллын нэгдүгээрт оруулж хэлэлцье гэсэн горимын санал гаргав.

**Г.Занданшатар:** Улсын Их Хурлын гишүүн Д.Тогтохсүрэнгийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 31

Татгалзсан: 11

Бүгд: 42

73.8 хувийн саналаар горимын санал дэмжигдсэн тул уг асуудлыг хэлэлцэх асуудлын дарааллын нэгдүгээрт оруулж, хэлэлцэхээр тогтов.

***Нэг.Газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** /*Улсын Их Хурлын гишүүн Б.Энхбаяр нарын 5 гишүүн 2021.10.04-ний өдөр өргөн мэдүүлсэн,****хэлэлцэх эсэх,*** *үргэлжилнэ/*

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, мөн газрын Зөвлөхүүдийн албаны зөвлөх Н.Мөнхзэсэм, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн нар байлцав.

**Г.Занданшатар:** Байнгын хорооны саналаарГазрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Иргэний хуульд нэмэлт оруулах тухай, Сууц өмчлөгчдийн холбооны эрх зүйн байдал, нийтийн зориулалттай орон сууцны байшингийн дундын өмчлөлийн эд хөрөнгийн тухай хуульд нэмэлт, өөрчлөлт оруулах тухай, Орон сууцны тухай хуульд нэмэлт, өөрчлөлт оруулах тухай, Эд хөрөнгийн эрхийн улсын бүртгэлийн тухай хуульд өөрчлөлт оруулах тухай хуулийн төслүүд, “Хууль баталсантай холбогдуулан авах зарим арга хэмжээний тухай” Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 27

Татгалзсан: 15

Бүгд: 42

64.3 хувийн саналаар Байнгын хорооны санал дэмжигдлээ.

Газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлэв.

*Уг асуудлыг 14 цаг 31 минутад хэлэлцэж дуусав.*

***Хоёр.Монгол Улсын Ерөнхий сайдын мэдээлэл*** */Эрдэс баялгийн салбарын хөгжлийн бодлого, шинэчлэл, авч хэрэгжүүлэх арга хэмжээний талаар/*

Ерөнхий сайдын мэдээлэлтэй холбогдуулан Уул уурхай, хүнд үйлдвэрийн сайд Г.Ёндон, Уул уурхай, хүнд үйлдвэрийн яамны Хүнд үйлдвэрийн бодлогын газрын дарга Д.Даваадорж, мөн яамны Газрын тосны бодлогын газрын дарга Б.Анхбаяр, Техник, технологийн хэлтсийн дарга Ч.Цогтбаатар, Геологи, судалгаа, төлөвлөлтийн хэлтсийн дарга А.Дэлгэрсайхан, Ашигт малтмал, газрын тосны газрын дарга Л.Баярмандал нар оролцов.

Хуралдаанд Улсын Их Хурлын Тамгын газрын Тэргүүн дэд дарга Э.Түвшинжаргал, Хууль, эрх зүйн газрын дарга Г.Агар-Эрдэнэ, Хяналт шалгалт, үнэлгээний газрын ахлах зөвлөх Ч.Онончимэг, мөн газрын Хяналт шалгалтын хэлтсийн дарга Ж.Лхагвасүрэн, референт Ж.Монголжингоо нар байлцав.

Монгол Улсын Их Хурлын чуулганы хуралдааны дэгийн тухай хуулийн 109 дүгээр зүйлийн 109.10-т заасны дагуу Уул уурхай, хүнд үйлдвэрийн сайд Г.Ёндон Эрдэс баялгийн салбарын хөгжлийн бодлого, шинэчлэл, авч хэрэгжүүлэх арга хэмжээний талаар мэдээлэл хийв.

Мэдээлэлтэй холбогдуулж цөөнхийг төлөөлж Улсын Их Хурлын гишүүн, Улсын Их Хурал дахь Ардчилсан намын бүлгийн дарга Д.Ганбат үг хэлэв.

Мэдээлэлтэй холбогдуулан Улсын Их Хурлын гишүүн Д.Бат-Эрдэнэ, Н.Алтанхуяг, Ш.Адьшаа, Д.Ганбат, Б.Пүрэвдорж нарын тавьсан асуултад Уул уурхай, хүнд үйлдвэрийн сайд Г.Ёндон, Уул уурхай, хүнд үйлдвэрийн яамны Хүнд үйлдвэрийн бодлогын газрын дарга Д.Даваадорж, мөн яамны Газрын тосны бодлогын газрын дарга Б.Анхбаяр, Техник, технологийн хэлтсийн дарга Ч.Цогтбаатар нар хариулж, тайлбар хийв.

Чуулганы нэгдсэн хуралдаанд Уул уурхай, хүнд үйлдвэрийн сайд Г.Ёндон Эрдэс баялгийн салбарын хөгжлийн бодлого, шинэчлэл, авч хэрэгжүүлэх арга хэмжээний талаар мэдээлэл хийлээ.

Чуулганы нэгдсэн хуралдаанаар 2 асуудал хэлэлцэв.

***Бусад.***Улсын Их Хурлын гишүүн Д.Өнөрболорын урилгаар Монголын эмэгтэйчүүдийн холбооны Сэлэнгэ аймгийн салбар зөвлөлийн төлөөлөл, Улсын Их Хурлын гишүүн Ц.Цэрэнпунцаг, Б.Баярсайхан нарын урилгаар Завхан аймаг дахь Улсын бүртгэлийн хэлтсийн албан хаагчдын төлөөлөл, Улсын Их Хурлын гишүүн Д.Өнөрболор, Ж.Эрдэнэбат, Ч.Ундрам нарын урилгаар Сэлэнгэ аймгийн Орхонтуул сумын Ерөнхий боловсролын сургуулийн багш, ажилчдын төлөөлөл, Увс аймгийн Баруун туруун сумын Ерөнхий боловсролын сургуулийн 2002 оны төгсөгчдийн төлөөлөл, Улсын Их Хурлын гишүүн Т.Аубакир, Х.Баделхан нарын урилгаар Баян-Өлгий аймгийн Засаг даргын Тамгын газрын ажилтан албан хаагчид Төрийн ордон, Улсын Их Хурлын чуулганы үйл ажиллагаатай танилцав.

Чуулганы нэгдсэн хуралдааны зохион байгуулалтыг Хуралдаан зохион байгуулах хэлтсийн дарга Д.Энхбат, мөн хэлтсийн шинжээч М.Номиндулам, С.Энхзаяа нар хариуцан ажиллав.

*Хуралдаан 1 цаг 49 минут үргэлжилж, 76 гишүүнээс 47 гишүүн хүрэлцэн ирж, 61.9 хувийн ирцтэйгээр 16 цаг 08 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**04 ДҮГЭЭР САРЫН 01-НЫ ӨДӨР /БААСАН ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар**: Улсын Их Хурлын гишүүдийн өдрийн амгаланг айлтгая. Гишүүдийн ирцийг танилцуулъя. Нийт 76 гишүүнээс 15 гишүүн өвчтэй, чөлөөтэй. 61 гишүүн ирж, ирц бүрдсэн байна.

Улсын Их Хурлын 2022 оны хаврын ээлжит чуулганы 4 дүгээр сарын нэгний өдрийн үдээс хойших нэгдсэн хуралдаан нээснийг мэдэгдье. Чуулганы нэгдсэн хуралдаанаар хэлэлцэх асуудлыг танилцуулъя.

Нэгд, Монгол Улсын Ерөнхий сайдын мэдээлэл. Эрдэс баялгийн салбарын хөгжлийн бодлого, шинэчлэл, авч хэрэгжүүлэх арга хэмжээний талаар,

Хоёрт, Газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд энэ бол үргэлжлүүлж хэлэлцэнэ. Хэлэлцэх эсэх асуудлын санал хураалт үлдсэн байгаа.

2022 оны 1 сарын 18-ны өдөр Газрын тухай хуульд нэмэлт, өөрчлөлт оруулах тухай хуулийн төслийг хэлэлцэх үед Улсын Их Хурал дахь Монгол Ардын Намын бүлгийн дарга Дуламдоржийн Тогтохсүрэн тав хоногийн завсарлаг авсан байгаа, завсарлагын хугацаа дууссан байна. Завсарлагын хугацаа дууссантай холбогдуулж Монгол Ардын Намын бүлгийн дарга, Улсын Их Хурлын гишүүн Дуламдоржийн Тогтохсүрэн үг хэлнэ.

**Д.Тогтохсүрэн**: Гишүүдийнхээ өдрийн амгаланг айлтгая. Өнгөрсөн намрын чуулганы төгсгөлийн өдөр Газрын тухай хуульд нэмэлт, өөрчлөлт оруулах тухай хуулийн төслийг Улсын Их Хурал хэлэлцсэн. Манай Баттөмөрийн Энхбаяр гишүүн нарын 4 гишүүн санаачилсан хуулийн төсөл.

Энэ хуулийн төслийг хэлэлцэж санал хураахын өмнөхөн Монгол Ардын намын бүлэг энэ асуудлаар хуралдаж нэгдсэн шийдэлд хүрэх нь зөв гэж үзэж завсарлага авсан. Тэгээд намрын чуулган маань завсарлачихсан юм. Монгол Ардын намын бүлэг хуралдаад Газрын тухай хуульд нэмэлт, өөрчлөлт оруулах тухай хуулийн төслөөр нэгдсэн байр суурь тогтсон. Тийм учраас өнөөдрийн хуралдааны эхэн дээр Газрын тухай хуульд нэмэлт, өөрчлөлт оруулах тухай хуулийн төслийг хэлэлцээд ганцхан санал хураалт нь үлдсэн. Асуулт, хариулт, дэмжсэн дэмжээгүй бүх саналууд явагдсан учраас санал хураалт явуулаад тэгээд дараагийн асуудалдаа оръё гэдэг ийм горимын санал гаргаж байгаа юм.

**Г.Занданшатар**: Монгол Ардын намын бүлгийн дарга Д.Тогтохсүрэнгийн гаргасан горимын саналаар санал хураалт явуулна.

Санал хураалт явуулахын өмнө Улсын Их Хурлын чуулганы хуралдааны дэгийн тухай хуулийн 13.4-т заасны дагуу энэ хуулийн 9.5-д заасан асуудлаар нэгдсэн хуралдаанаар хэлэлцэхээр тогтсон асуудлыг хойшлуулах, дараалал өөрчлөх, асуудал нэмэх горимын санал гаргах бол Улсын Их Хурлын даргад нэгдсэн хуралдааны өмнөх өдрийн 17 цагаас өмнө үндэслэл бүхий саналаа бичгээр мэдэгдэнэ гэж заасны дагуу Улсын Их Хурлын гишүүн Булгантуяа албан бичиг ирүүлсэн байна. Өчигдөр 12 цагт ирүүлсэн байна. Улсын Их Хурлын дэгийн тухай хуулийн 13 дугаар зүйлийн 4 дэх заалтын дагуу өсвөрийн парламент хөтөлбөрт хамрагдаж байгаа хүүхдүүдийн дотор орчны агаарын чанарыг сайжруулах тухай санаачилгыг Улсын Их Хурлын гишүүд болон Засгийн газрын гишүүд дэвшүүлж байгаа. Гэвч энэ хуулийн хэрэгжилт хангалтгүй байгаа талаар, хэрэгжилтийн талаар сонсгол хийх, мэдээлэл авах цаг үеийн асуудлаар Засгийн газрын мэдээлэл сонсох саналыг нэмж оруулах саналтай байгаа тул 2022 оны 4 дүгээр сарын 1-ний өдрийн нэгдсэн чуулганы хуралдааны индрээс танилцуулах хүсэлтэй байгаа юм.

Хүлээн авч үг хэлэх зөвшөөрөл олгохыг хүсье гэсэн горимын саналыг. Хүрэлбаатарын Булгантуяа гишүүн.

**Х.Булгантуяа**: Хүн амьдралынхаа 90 хувийг дотор орчинд өнгөрөөдөг. Ялангуяа хүүхдүүд бүр сургууль, цэцэрлэгтээ өдрийн 5-10 цагийг өнгөрөөж байгаа. Манай Улаанбаатар хотод ялангуяа цэцэрлэг, сургууль, эмнэлгийн ачаалал их байгаа тул нэг анги танхимд суралцаж байгаа болон эмнэлгийн өрөөнд хэвтэн эмчлүүлж байгаа хүүхдийн тоо норм стандартаас 2-4 дахин их байгаа. Нийгмийн эрүүл мэндийн үндэсний төв, ногоон титэм 2019 онд Улаанбаатар хотын албан байгууллага, цэцэрлэг, сургууль, айл өрхүүд гээд 75 нэгжийн 265 сорьц цуглуулан дээжид дэгдэмхий органик нэгдлүүдийн хэмжилтийг хийж үзсэн. Ингээд аваад үзэхэд Дэлхийн эрүүл мэндийн байгууллага, хөдөлмөр аюулгүй байдал, эрүүл мэндийн үндэсний хүрээлэнгийн зөвлөмжөөс, формалдигед, бензол, толал, этил бензол, кислород гээд энэ дэгдэмхий бодисууд хэмжээнээс нь давсан үзүүлэлттэй байгаа юм байна. Эдгээр хорт нэгдлийн гол эх үүсвэр нь бол дотор орчинд ашиглаж байгаа барилгын материал, ялангуяа будаг, өрөө тусгаарлалтын хана, шил, хивс, хивсэнцэр гэх мэтээс шууд хамааралтай.

Ковид-19-ийн хүнд үе эхлэхийн өмнө 2020 он гэхэд манай улс 599 сая ам. долларын барилгын материал импортолсон. Үүний 99 хувь нь хилийн хяналтад хамрагдахгүйгээр орж ирж байна. Энэ чанар стандарт муу барилгын материалаас ялгарч байгаа формалдигед болон энэ ууршимтгай органик бодис нь сульдах амархан ядрах, толгой өвдөж дүүрэх, нүд, хамар, ам загатнах зэрэг сөрөг нөлөөтэй. Мөн цаашлаад багтраа амьсгал, зүрх судасны өвчнөөр өвчлөх, хавдар үүсгэх ийм эрсдэлтэй. 2021 оны байдлаар Монгол Улсад нийтдээ 24 мянга орчим хүн хорт хавдрын улмаас эмнэлгийн хяналтад байгаа. Үүнээс 19-өөс доош насны хүүхдүүд 456 байна. Зөвхөн 2021 онд 115 хүүхэд шинээр хорт хавдар тусаж бүртгэгдсэн байна.

Иймээс энэ хорт хавдрын өсөлт жилээс жилд нэмэгдэж байгаа энэ цаг үед хүүхдүүдийн маань зүгээс агаарын бохирдол бол чимээгүй цар тахал юм. Тийм учраас сургууль, цэцэрлэг, эмнэлэг, дотуур байр гээд нэн түрүүнд хүүхдүүдийн маань хамгийн их очиж төрийн үйлчилгээг авдаг, сурч боловсордог энэ барилга байгууламжид ашиглаж байгаа барилгын материалуудыг сайжруулах, мөн барилгын материалын стандартыг сайжруулах, агаар орчны сэлэлтийг сайжруулах энэ ажлыг хийгээч ээ гэсэн байгаа.

Сургууль, цэцэрлэг, эмнэлэгт агаар сэлгэлтийн чанар стандарт хангагдахгүй байгаа. Ихэнх агаар сэлгэлтийн орчин бол ерөнхийдөө битүүрсэн ажилладаггүй эхнээс нь суурилагдаагүй ийм нөхцөл байдалтай байгаа юм. Тэгэхээр Эрүүл мэндийн тухай хууль, Барилгын тухай хууль гээд ингээд хууль эрх зүйн орчнууд нэлээн сайн бүрдсэн байгаа ч гэсэн үүний хэрэгжилт муу байна.

Тийм учраас өсвөрийн парламентын 90 хүүхэд маань энэ асуудлаар өвлийнхөө амралтаар хэлэлцүүлэг хийгээд Улсын Их Хурлын гишүүд ах, эгч нараасаа, Засгийн газрын гишүүдээс иргэд, олон нийтээс энэ асуудлыг анхаарлынхаа төвд аваач ээ. Хүүхдүүд бид нар өнөөдөр сургууль дээрээ 5-10 цагийг өнгөрөөгөөд, мөн гэр орондоо ч гэсэндээ бид нарын хэрэглэж байгаа барилгын материалууд тавилга, эд хогшлууд ч гэсэн дээ чанар стандарт хангахгүй байх магадлал өндөр байна.

Тийм учраас үүний стандартыг хангуулах, холбогдох энэ хууль заалтуудын хэрэгжилтийг Улсын Их Хурал дээр ах, эгч нар минь сонсооч ээ гэдэг энэ хүсэлтийг тавьсан юм. Өнгөрсөн 2 жилийн хугацаанд гэхэд миний сонгогдсон Баянзүрх дүүргийн 3 цэцэрлэгт бид нар агаар сэлгэх систем, эрүүл мэндийн төвийн хүүхэд, эмэгтэйчүүдийн тасагт агаар сэлгэлтийн системийг мөн 26 дугаар цэцэрлэг дотор орчны агаарын чанарыг хэмжих төхөөрөмжүүдийг тавьсан. Одоо энэ жил Сонгинохайрхан дүүрэгт энэ ажил бас хийгдээд явж байна. Ер нь бидний хувьд хүүхдүүдийн маань хувьд одоо сайхан будаг нь үнэртсэн шинэ сургууль, цэцэрлэг засвар хийсэн эмнэлэг ямар сайхан юм бэ гэж бодох биш харин энэ дээр ямар будаг, ямар материалыг ашиглав аа гэдгийг бид нар өөрийн эрхгүй харах ёстой.

Ковидын нөхцөл байдлаас шалтгаалаад импортын бараа бүтээгдэхүүн орж ирэхэд энэ хил, гаалийн нөхцөл байдал хүнд байгаа цаг үед энэ санаачилгыг дэвшүүлж байгаан байна хэмээн магадгүй манай барилгын салбарынхан, бизнес эрхэлдэг хүмүүс шүүмжилж байж магадгүй. Гэхдээ хүүхдийн эрүүл мэндийн төлөө бас зөв цаг гэж бол байхгүй байх. Тийм учраас энэ шаардлага, санаачилгыг хэрэгжүүлэх цаг аль хэдийн болсон гэж үзэж байна. Үүнтэй холбоотой гарсан хууль эрх зүйн орчны хэрэгжилтийг Улсын Их Хурал дээр сонсооч гэдэг энэ санаачилгыг манай хүүхдүүдээс өсвөрийн парламентын 21 аймаг, 9 дүүргээс 900 гаруй хүүхдүүд материалаа ирүүлээд шалгарсан 90 хүүхдээс хүргүүлж байгаа юм. Тэгээд үүнийг хэлэлцэх асуудалд оруулж өгөөч ээ. Улсын Их Хурлаар үүний хэрэгжилтийг сонсооч ээ гэдэг хүсэлтийг тавьж байна.

**Г.Занданшатар**: Хүрэлбаатарын Булгантуяа гишүүн энэ асуудлаар 9 гишүүнтэй, 8 гишүүн нийлүүлээд нээлттэй сонсгол хийж болно. Хуулийн хэрэгжилтийг хангах ерөнхий хяналтын сонсгол хийж болно. Хууль санаачлах хуулийн төсөл боловсруулж санаачлах сонсгол хийж болно. Өсвөрийн парламент, хүүхдүүдийн дуу хоолойг хүргэж байгаад баярлалаа. Ингээд хүүхдүүдийн асуудалд анхаарах нь зүйтэй. Өсвөрийн парламент бол маш зөв зүйтэй санаачилга болж, хүүхдүүдийн дуу хоолойг сонсож байна.

Зочид танилцуулъя. Улсын Их Хурлын гишүүн Дамдинсүрэнгийн Өнөрболорын урилгаар Монголын эмэгтэйчүүдийн холбооны Сэлэнгэ аймгийн салбар зөвлөлийн төлөөлөл Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс эрүүл энх, аз жаргал, сайн сайхан ажлын амжилтыг хүсэн ерөөе.

Одоо санал хураалт явуулна.

Монгол Ардын намын бүлгийн дарга Дуламдоржийн Тогтохсүрэн гишүүний гаргасан саналаар дарааллыг өөрчилж, горимын саналаар зөвхөн санал хураалт нь үлдсэн байгаа учраас Газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцэх эсэх асуудлыг үргэлжлүүлэн хэлэлцэж, санал хураалтыг явуулъя гэсэн ийм горимын саналаар санал хураалт явуулна.

Санал хураалт. 31 гишүүн дэмжиж, 73.8 хувийн саналаар энэ санал дэмжигдлээ.

Горимын санал дэмжигдсэн учраас **Газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцэх эсэх асуудлыг үргэлжлүүлэн хэлэлцье.**

Гишүүд асуулт асууж, хариулт авч үг хэлж дууссан байгаа.

Одоо санал хураалт явуулна.

Байнгын хорооны саналаар Газрын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Иргэний хуульд нэмэлт оруулах тухай,

Хоёр, Сууц өмчлөгчдийн эрх зүйн байдал, нийгмийн зориулалттай орон сууцны байшингийн дундын өмчлөлийн эд хөрөнгийн тухай хуульд нэмэлт, өөрчлөлт оруулах тухай,

Гурав, Орон сууцын тухай хуульд нэмэлт, өөрчлөлт оруулах тухай,

Дөрөв, Эд хөрөнгийн эрхийн улсын бүртгэлийн тухай хуульд өөрчлөлт оруулах тухай хуулийн төслүүд,

Хууль баталсантай холбогдуулан авах зарим арга хэмжээний тухай Улсын Их Хурлын тогтоолын төслийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулъя.

Санал хураалт. 27 гишүүн дэмжиж, 64.3 хувийн саналаар санал дэмжигдлээ.

Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Эдийн засгийн байнгын хороонд шилжүүлж байна.

Одоо үндсэн асуудалдаа орно.

**Эрдэс баялгийн салбарын хөгжлийн бодлого, шинэчлэл, авч хэрэгжүүлэх арга хэмжээний талаар Уул уурхай, хүнд үйлдвэрийн сайд Гэлэнгийн Ёндон мэдээлэл хийнэ.**

Мэдээлэл сонсоно. Ёндон сайдыг индэрт урьж байна.

**Г.Ёндон:** Монгол Улсын Их Хурлын дарга, Улсын Их Хурлын эрхэм гишүүд ээ,

Улс, эх орны эдийн засаг, нийгмийн хөгжлийн хөтөч, баялаг бүтээгч Эрдэс баялгийн салбар маань энэ онд 100 нас хүрч байна. Нэгэн зууны түүхийг их бүтээн байгуулалт, хөрөнгө оруулалтаар үдэж буй манай салбар өдгөө дотоодын нийт бүтээгдэхүүний 24 хувь, аж үйлдвэрийн салбарын 67 хувь, экспортын 93 хувь, улсын төсвийн орлогын 30 орчим хувийг дангаараа бүрдүүлж байна. Хэрэглээнд суурилсан үйлдвэрлэлийг хөгжүүлэх замаар эрдэс баялгийн салбарын ирээдүйг тодорхойлох шаардлагатайг дэлхийн нийтийн чиг хандлага харуулж байна.

Хэрэглээнд суурилсан үйлдвэрлэлийг дагаад өнгөт болон хар металл, чухал ашигт малтмалын хэрэглээ хэд дахин нэмэгдэх нь нэгэнт тодорхой болсон.

Өнөөдөр Монгол Улсын нэгдсэн төсвийн орлогын дийлэнх хувийг эзэлдэг нүүрсний хэрэглээ цаг уурын өөрчлөлт, агаарын бохирдол, эрчим хүчний сэргэлтээс үүдэж буурах хандлагатай байна. Түүнчлэн ирээдүйд дэлхийн сэргээгдэх эрчим хүч, цахилгаан машины хэрэглээ нэмэгдсэнээр зэсийн хэрэглээ 2-3 дахин өсөж, газрын ховор элементийн хэрэглээ 6-7 дахин нэмэгдэх хандлагатай байгаа бол гангийн хэрэглээ 2050 онд 1.5 дахин өсөх төлөвтэй байна. Дэлхийн улс орнууд уур амьсгалын өөрчлөлт, нүүрстөрөгчийн ялгарлыг бууруулахад гол анхаарлаа хандуулж буй энэ цаг мөчид хөрөнгө оруулагчид өөрсдийн үйл ажиллагаандаа ESG буюу байгаль орчин, нийгэм болон засаглалын шалгуурын амлалтын талаар тайлагнах асуудлыг цогцоор нь тусгах болж байна.

Ингэснээр хөрөнгө оруулагчдад урт хугацааны үр ашигтай, тогтвортой, харилцан ашигтай үйл ажиллагаа явуулах нөхцөл бүрдэх юм.

Эрдэс баялгийн түүхий эдийн дэлхийн чиг хандлага, эрэлт, хэрэгцээнд тулгуурлан салбарын бодлогыг “хайгуул-олборлолт-боловсруулалт-борлуулалт-хуваарилалт” гэсэн цогц зарчмаар тодорхойлж байна. Энэхүү бодлогын хүрээнд холбогдох хууль, эрх зүйн орчныг шинэчлэн сайжруулах, хөрөнгө оруулалтыг нэмэгдүүлэх зорилт дэвшүүлэн дотоодын олборлолт, боловсруулалтыг эрчимжүүлж, нэмүү өртөг шингэсэн эцсийн бүтээгдэхүүн үйлдвэрлэн гадаад зах зээлд нээлттэй, ил тод, худалдах зарчмыг баримтлан ажиллаж байна.

“Алсын хараа-2050” Монгол Улсын урт хугацааны хөгжлийн бодлого, Засгийн газрын 2020-2024 оны үйл ажиллагааны хөтөлбөрт “Монгол Улсын Үндсэн хуульд оруулсан нэмэлт, өөрчлөлтийг хэрэгжүүлж, уул уурхайгаас олох үр шимийг Баялгийн сангаар дамжуулан иргэн бүрт тэгш, шударга хүртээх тогтолцоог бүрдүүлнэ. Эдийн засгийн төрөлжилт, инновац, шинэ технологи, хүний хөгжил, ногоон хөгжлийн зорилтуудыг дэмжих чадавхтай, олон улсад хүлээн зөвшөөрөгдсөн баялгийн санг бий болгон санхүүгийн үр ашигтай төсөл, хөтөлбөрүүдийг дэмжин, хөрөнгийн хуримтлалын тогтолцоог цогцлоож, эрдэс баялгийн сан хөмрөгийг арвижуулах замаар тогтвортой, олон тулгуурт эдийн засгийн бүтцийг бий болгож, баялгийн шударга хуваарилалтын зарчмыг хэрэгжүүлэх”-ээр тусгасан.

Дээрх бодлогын зорилтын хүрээнд дор дурдсан арга хэмжээг авч хэрэгжүүлж байна. Үүнд:

Геологи, хайгуулын чиглэлээр Манай орны нутаг дэвсгэрийн геологийн тогтоц, ашигт малтмалын хэтийн төлөвийг тодорхойлох, нөөц, баялгийг үнэлэх, томоохон дэд бүтэц, аж үйлдвэрийн бүтээн байгуулалтад шаардагдах эрдсийн түүхий эдийн ордыг тогтоох зорилгоор улсын болон хувийн хөрөнгө оруулалтаар геологи-хайгуулын ажил гүйцэтгэж байна.

Геологи-хайгуулын ажлын үр дүнд өнөөдрийн байдлаар Улсын нэгдсэн тоо бүртгэлд экспортын голлох бүтээгдэхүүн болох зэс 69.4 сая тонн, нүүрс 33 тэрбум тонн, төмөр 1.7 тэрбум тонн, алт 1586 тонн, молибден 1.5 сая тонн, гянтболд 0.5 сая тонн, хайлуур жонш 30.2 сая тонн, газрын тос 386.7 сая тонн бол бусад стратегийн ашигт малтмал болох уран 156.6 мянган тонн, газрын ховор элемент 14.5 сая тонн геологийн нөөц тогтоогдож бүртгэгдсэн байна.

Улсын төсвийн хөрөнгөөр Төрөөс эрдэс баялгийн салбарт хэрэгжүүлж буй урт, дунд, богино хугацааны бодлого, хөтөлбөрийн хэрэгжилтийг хангахаар сүүлийн жилүүдэд жил бүр дунджаар 15 орчим шинэ төсөл зарлан, тухайн жилдээ үргэлжилж буй төслүүдтэй нийт 50 орчим төсөл хэрэгжүүлж, 23-25 тэрбум төгрөгийн геологийн судалгааны ажил гүйцэтгэж байна. Энд төрөл бүрийн масштабтай геологийн зураглалын ажлаас гадна Монгол орны болон, бүс нутгийг хамарсан геофизикийн, геохимийн, геоэкологийн, тектоникийн болон төрөл бүрийн ашигт малтмалын хэтийн төлөвийг үнэлэх ажлууд хийгддэг.

Улсын төсвийн хөрөнгөөр гүйцэтгэх геологийн судалгааны ажилд зарцуулах санхүүжилтийг тогтмол нэмэгдүүлж, 2022 онд 27.7 тэрбум төгрөг, 2023 онд 45.3 тэрбум төгрөг зарцуулан Монгол орны суурь судалгааны ажлыг эрчимжүүлснээр ашигт малтмалын хэтийн төлөвийг үнэлэн цаашид хайгуулын ажил гүйцэтгэх боломжийг нэмэгдүүлнэ.

Хувийн хөрөнгөөр Монгол Улсын хэмжээнд хайгуулын ажлыг тусгай зөвшөөрөлтэй талбайд гүйцэтгэж байгаа бөгөөд 2022 оны 03 сарын 31-ний байдлаар нийт нутаг дэвсгэрийн 4% буюу 6.2 сая га талбайд ашигт малтмалын 2592 тусгай зөвшөөрөл байгаагаас 1.2% буюу 1.8 сая га талбайд 1692 ашиглалтын, 2.8% буюу 4.4 сая га талбайд 900 хайгуулын тусгай зөвшөөрөл хүчин төгөлдөр бүртгэлтэй байна.

Жил бүр хайгуулын тусгай зөвшөөрлийн тоо буурч өнөөгийн байдлаар ашиглалтын тусгай зөвшөөрлийн тооноос 2 дахин багассан байгаа нь уул уурхайн салбараас 20-30-н жилийн өмнө түрүүлэн явах, ашигт малтмалын нөөцийг тогтвортой нэмэгдүүлж байх, улс орны эдийн засгийн хөгжлийг хангах ёстой салбарын хувьд чамлахаар үзүүлэлт юм.

2011 онтой харьцуулахад хайгуулын тусгай зөвшөөрөл 2.8 дахин, хайгуулын ажилд зарцуулсан хөрөнгө оруулалт 3.4 дахин буурчээ.

Иймд энэ салбарын үйл ажиллагааг эрчимжүүлэх, дотоод, гадаадын хөрөнгө оруулалтыг татах таатай нөхцөлийг бүрдүүлэхийн тулд Ашигт малтмалын хайгуулын тусгай зөвшөөрлийг сонгон шалгаруулалтаар олгох ажиллагааг бүрэн цахимжуулж, 2022 оны 4 дүгээр сараас эхлэн хайгуулын тусгай зөвшөөрөл олгох ажлыг 3-4 дахин нэмэгдүүлэхээр бэлтгэл ажлыг хангаад байна. Ингэснээр ашигт малтмалын нөөцийг өсгөх, улс орны эдийн засагт нөлөөлөхүйц томоохон орд газрыг нэмж илрүүлэх боломж бүрдэнэ.

Олборлолтын чиглэлээр өнөөдрийн байдлаар нүүрс, зэс, төмрийн хүдэр, алт, хайлуур жонш, цайр зэрэг 10 гаруй нэр төрлийн уул уурхайн бүтээгдэхүүн олборлон анхан шатны боловсруулалт хийж экспортод гаргаж байна.

2021 оны жилийн эцсийн байдлаар 30.1 сая тонн нүүрс, 1.3 сая тонн зэсийн баяжмал, 19.0 тонн алт, 6.3 мянган тонн молибдений баяжмал, 3.7 сая тонн төмрийн баяжмал, 118.3 мянган тонн жонш, 60.3 мянган тонн жоншны баяжмал, 75.2 мянган тонн цайрын баяжмал, 9.2 сая тонн төмрийн хүдэр олборлосон. Цар тахлын улмаас БНХАУ хилээ хааснаас шалтгаалан нүүрсний экспорт 56.3%, төмрийн хүдэр, баяжмалын экспорт 88.9%-ийн гүйцэтгэлтэй байсан бол бусад ашигт малтмалын олборлолт, экспортын гүйцэтгэл харьцангуй сайн байсан.

Цаашид стратегийн болон нөөц нь тогтоогдсон томоохон ордуудыг эдийн засгийн эргэлтэд оруулж, ордыг иж бүрэн ашиглах чиглэлээр Оюутолгойн далд уурхай, Тавантолгойн цогцолбор төсөл, Цагаан суварга, Зүүн цагаан дэл, Асгат, Баянхөндий, Цагаан Овоо зэрэг томоохон төслүүдийг хэрэгжүүлж байна.

Дээрх төслүүд хэрэгжсэнээр зэсийн баяжмалын экспорт 3 дахин, нүүрсний экспорт 2-3 дахин нэмэгдэх боломжтой.

Боловсруулалтын чиглэлээр Сүүлийн 30 гаруй жилийн хугацаанд хөрш орнуудын болон дэлхийн түүхий эдийн зах зээлийн эрэлт, нийлүүлэлт, үнийн мөчлөгөөс ихээхэн хамааралтай болсныг бид мэдэрдэг болсон. Тиймээс тус яам олборлолтоос боловсруулалтад шилжих бодлого баримталж, нэмүү өртөг шингэсэн бүтээгдэхүүн үйлдвэрлэхэд гол анхаарлаа чиглүүлэн ажиллаж байна.

Уул уурхайн гаралтай эрдэс, түүхий эдийн боловсруулалтын түвшинг ахиулах, нэмүү өртгийн сүлжээг хөгжүүлэн улс орны эдийн засгийн өсөлтийг хангах зорилтын хүрээнд Газрын тос боловсруулах үйлдвэр, Тавантолгойн нүүрс баяжуулах үйлдвэр, Эрдэнэт үйлдвэр, Оюутолгойн ордыг түшиглэн зэсийн баяжмал боловсруулах үйлдвэр, Исэлдсэн хүдрээс катодын зэс үйлдвэрлэх үйлдвэр, Дархан-Сэлэнгийн бүсэд “Монгол ган-1” цогцолбор, Эрдэнэтийн төмөрлөгийн үйлдвэрийн цогцолбор, Дорноговь аймагт “Алтан ширээт аж үйлдвэрийн парк”-ийг  байгуулах зэрэг боловсруулах үйлдвэрийн томоохон төслүүдийн бүтээн байгуулалтын ажлуудыг эхлүүлээд байна.

Аж үйлдвэржилтийн сэргэлтийн бодлогын хүрээнд дээрх төслүүдийг хэрэгжүүлснээр дотооддоо 1.3 сая тонн газрын тосны бүтээгдэхүүн үйлдвэрлэж, импортыг 55-60 хувиар бууруулна. Коксжих нүүрсний экспортын 30 хувийг дотооддоо баяжуулна. Зэсийн баяжмалын үйлдвэрлэлийг 2.1 сая тонн-д хүргэж, 422 мянган тонн катодын зэс үйлдвэрлэн экспортолно. Ган бүтээгдэхүүний үйлдвэрлэлийг 630 мянган тоннд хүргэж дотоодын хэрэгцээний 60 орчим хувийг хангана.

Эдгээр төслүүдийг нийт 15 гаруй их наяд төгрөгөөр хэрэгжүүлснээр экспортын орлогыг 10 орчим их наяд төгрөгөөр, төсвийн орлогыг 1.2 их наяд төгрөгөөр, дотоодын нийт бүтээгдэхүүнийг 20 гаруй хувиар нэмэгдүүлж,  6500  орчим шууд ажлын байрыг бий болгохоос гадна нефть-хими, нүүрс-хими, машин, тоног төхөөрөмж, химийн аж үйлдвэрийн суурийг тавьж жижиг, дунд үйлдвэрүүд кластер хэлбэрээр даган хөгжих нөхцөл бүрдэнэ.

Борлуулалт, хуваарилалтын чиглэлээр Уул уурхайн бүтээгдэхүүний экспортын хилийн боомтын хүчин чадлыг нэмэгдүүлэх зорилгоор нүүрсний экспортын Гашуун сухайт, Шивээ хүрэн хилийн боомтуудад төр, хувийн хэвшлийн түншлэлээр чингэлэгт тээврийн терминалыг байгуулан ажиллаж байна. Тухайлбал, Гашуун сухайт чингэлэг тээврийн терминал нь 30 га талбайг хамарсан 8100 чингэлэг буюу жилд 8 сая тонн нүүрсийг чингэлэг тээврээр экспортлох хүчин чадалтай томоохон бүтээн байгуулалт болсон.

Уул уурхайн бүтээгдэхүүний экспортын шинэ гарц бий болгох чиглэлээр Тавантолгой-Зүүнбаянгийн төмөр замыг Гашуунсухайт-Ганц модны боомттой холбох цаашлаад Ханги-Мандал чиглэлийн төмөр замын төслүүдийг Засгийн газрын зүгээс хэрэгжүүлж байна. Ингэснээр уул уурхайн бүтээгдэхүүний тээврийн зардал буурч, экспортын тоо хэмжээ, эдийн засгийн үр өгөөж нэмэгдэж экспортын нэгэн шинэ гарц нэмэгдэх ач холбогдолтой юм.

Эрдэс баялгийн бүтээгдэхүүний гадаад, дотоодын зах зээл дээрх борлуулалтыг нээлттэй, оновчтой, өндөр үр ашигтай, зах зээлийн зарчимд нийцсэн аргаар хийх, шударгаар үнэ тогтоох, экспортыг нэгдсэн бодлогоор зохицуулах зорилгоор уул уурхайн бүтээгдэхүүнийг биржээр дамжуулан борлуулах бодлого баримтлан ажиллаж байна.

Энэ хүрээнд Уул уурхайн бүтээгдэхүүний биржийн тухай хуулийн төслийг боловсруулж, Улсын Их Хурлаар хэлэлцүүлэхээр ажиллаж байна.

Ингэснээр Монгол улсын Үндсэн хууль, салбарын хөгжлийн баримт бичигт заагдсан зорилт хангагдаж, эрдэс баялгийн бүтээгдэхүүний нийлүүлэгч, худалдан авагчийг холбох найдвартай тогтолцоо бий болж, зах зээлийн бодитой ханш тогтох, арилжааны болон ханшийн мэдээлэл олон улсын зах зээлд нээлттэй зарлагдсанаар хөрөнгө оруулагчид найдвартай мэдээллээр хангагдах улмаар Монгол Улсын эрдэс баялгийн бүтээгдэхүүний өрсөлдөх чадвар нэмэгдэх ёстой юм.

Үндсэн хуульд оруулсан нэмэлт өөрчлөлтөөр “газрын хэвлийн баялаг нь төрийн нийтийн өмч бөгөөд уг баялгийн үр өгөөжийг Үндэсний баялгийн санд төвлөрүүлж одоо ба ирээдүй үеийн иргэн бүрд тэгш, шударга хүртээх, стратегийн ач холбогдол бүхий ашигт малтмалын ордын үр өгөөжийн дийлэнх нь ард түмэнд ногдож байх зарчмыг тунхагласан". Энэхүү заалтыг хэрэгжүүлэх зорилгоор Үндэсний баялгийн сангийн хуулийн төслийг боловсруулан Улсын Их Хурлаар хэлэлцүүлэхээр ажиллаж байна. Үндэсний баялгийн санг байгуулахдаа байгалийн баялгийн үр өгөөжийг тэгш, хүртээмжтэй хүргэж буй олон улсын сайн туршлагыг судалж тусгасан. Газрын хэвлийн баялгийн үр өгөөжөөс үндэсний баялгийн санд хөрөнгийн хуримтлалын тогтолцоог бий болгож, нийгэм, эдийн засгийн үр ашигтай төсөл, хөтөлбөрүүдийг санхүүжүүлэхээр хуулийн төсөлд тусгасан болно.

Хууль, эрх зүйн чиглэлээр: Дээрх бодлогын арга хэмжээнүүдийг хэрэгжүүлэх зорилгоор Ашигт малтмалын тухай, Уул уурхайн бүтээгдэхүүний биржийн тухай, Үндэсний баялгийн сангийн тухай, Хүнд үйлдвэрийн тухай зэрэг анхдагч болон зарим хуулийн шинэчилсэн найруулгын төслүүдийг боловсруулж байна.

Ашигт малтмалын тухай хуулийн шинэчилсэн найруулгын төслийг Монгол Улсын Үндсэн хуулийн нэмэлт, өөрчлөлттэй уялдуулах, эрдэс баялгийн салбарт хэрэгжиж байгаа хуулиудын давхардал, хийдэл, зөрчлийг арилгах, Улсын Их Хурлаар батлагдсан бусад холбогдох хууль тогтоомжтой нийцүүлэх, салбарын шинэчлэл, олон улсын сайн туршлагатай нийцүүлж, хариуцлагыг бий болгох гэсэн дөрвөн үндсэн үзэл баримтлалын хүрээнд боловсруулж байна.

Хуулийн төсөлд байгалийн баялгийг эрж хайх, үйлдвэрлэлийн аргаар зүй зохистой ашиглах, боловсруулах, улмаар байгаль орчныг хамгаалах, орон нутгийн иргэдийн болон хөрөнгө оруулагчид, бусад оролцогч талуудын уялдаа холбоог хангах, нийгэм, эдийн засагт оруулах өгөөжийг нэмэгдүүлэх, байгалийн баялгийг иргэн бүрт тэгш шударга хүртээх зэрэг асуудлыг иж бүрнээр тусгах юм.

Өөрөөр хэлбэл уул уурхайн үйл ажиллагаа эрэл, хайгуулын шатнаас эхлэн төлөвлөгдөж, хаагдах хүртэлх бүх үе шатанд нээлттэй, хяналттай, хариуцлагатай байх тогтолцоог бүрдүүлэхийн зэрэгцээ олон нийтийн оролцоо нэмэгдүүлэх, ил тод байх зэрэг олон улсын сайн туршлагад суурилсан зохицуулалтуудыг улам бүр баталгаажуулна.

Хүнд үйлдвэрийн тухай хуулийн төслөөр хүнд үйлдвэрийн салбарт хамаарах үйлдвэрлэлийг тодорхойлж, тус салбарт үйл ажиллагаа эрхэлдэг аж ахуйн нэгжүүдийг дэмжих арга хэлбэр болон хүнд үйлдвэрлэлийн үйл ажиллагаа эрхлэхтэй холбогдсон харилцааг зохицуулахаар тусгасан. Хүнд үйлдвэрийн тухай хууль батлагдсанаар уул уурхайн гаралтай эрдэс түүхий эдийг боловсруулах үйлдвэрлэлийн салбар болох хүнд үйлдвэрийг хөрөнгө оруулалт, татвар, хүний нөөцийн зэрэг төрийн нэгдсэн бодлогоор дэмжин хөгжүүлж, дэлхийн зах зээлд өрсөлдөх чадвар бүхий импортыг орлох, экспортын чиг баримжаатай, нэмүү өртөг шингэсэн бүтээгдэхүүн үйлдвэрлэлийг нэмэгдүүлэх замаар улс орны эдийн засгийн өсөлтийг нэмэгдүүлэх нөхцөл бүрдэх юм.

Уул уурхайн бүтээгдэхүүний биржийн тухай хуулийн төслөөр эрдэс баялгийн бүтээгдэхүүнийг ил тод, нээлттэй, шударга өрсөлдөөний зарчмаар арилжаа хийхтэй холбогдсон харилцааг тусгана. Уг хуулийн гол зарчим нь уул уурхайн салбараас хүртэх орлогыг ил тод, хамгийн боломжит үнээр төвлөрүүлэх, зах зээлийн бодит үнэ тогтоох боломжийг хангах, экспортыг нэгдсэн бодлогоор зохицуулах замаар уул уурхайн салбарт хөрөнгө оруулах сонирхлыг нэмэгдүүлэхэд чиглэнэ.

Үндэсний баялгийн сангийн тухай хуулийн төслийн гол зарчим нь газрын хэвлийн баялгийн үр өгөөжөөс үндэсний баялгийн санд төвлөрүүлж, санхүүгийн үр ашигтай төсөл, хөтөлбөрүүдийг санхүүжүүлэн дэмжих, хөрөнгийн хуримтлалыг бий болгох тогтолцоог бүрдүүлэхэд чиглэж байгаа юм. Үндэсний баялгийн санг холбогдох бодлогын баримт бичгүүдэд заасны дагуу хуримтлалын болон хөгжлийн сангийн хэлбэрээр нэгтгэн байгуулж, хөгжлийн сангийн эрх зүйн үндсийг хуульчлах зайлшгүй шаардлагатай байна.

Энэ хууль хэрэгжсэнээр санхүүгийн зах зээлийн тогтвортой байдлыг хангах, валютын ханшийг тогтворжуулах, Монгол Улсын зээлжих зэрэглэлийг нэмэгдүүлэх, төрийн өмчит компанийн засаглал, ашигт ажиллагааг сайжруулах замаар төсвийн орлогод эерэг нөлөө үзүүлэх, одоо ба ирээдүй үед салбарын өгөөжийг тэгш, шударга хүртээх боломж бүрдэнэ.

Дээрх ажлуудыг хэрэгжүүлснээр газрын доорх баялгийг иргэн бүрт тэгш хүртээх, хөрөнгө оруулалт, бизнесийн орчин сайжрах, уул уурхайн бүтээгдэхүүний үнэ цэн өсөх, үүнийг дагаад эдийн засгийн бусад салбар хөгжих зэрэг өргөн хүрээний ач холбогдолтой юм.

Улирч буй зуун жилд уул уурхайн салбарт олборлолт идэвхтэй өрнөсөн томоохон ордуудыг хөдөлгөсөн түүхэн он жилүүд байлаа. Харин дараагийн зуунд гадаадын хөрөнгө оруулалтыг тууштай нэмэгдүүлж, нэмүү өртөг шингэсэн бүтээгдэхүүн үйлдвэрлэлийг хөгжүүлж, ажлын байрыг олноор бий болгож, олборлолтоос боловсруулалтад шилжин, эдийн засгийн өндөр чадавхтай, хүчирхэг Монгол Улсыг цогцлоогч салбар болон хөгжих болно.

Эрдэс баялгийн салбарын хөгжлийн бодлого, шинэчлэлийг бодит ажил хэрэг болгон хэрэгжүүлэхэд Монгол Улсын бодлого тодорхойлогчид, Улсын Их Хурлын эрхэм гишүүд та бүхний дэмжлэг нэн чухал тул бидний ажлыг дэмжин, хамтран ажиллана гэдэгт итгэлтэй байна.

Анхаарал тавьсанд баярлалаа.

Зочид танилцуулъя. Улсын Их Хурлын гишүүн Цэдэндамбын Цэрэнпунцаг, Балжиннямын Баярсайхан нарын урилгаар Завхан аймаг дахь Улсын бүртгэлийн хэлтсийн албан хаагчдын төлөөлөл Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс эрүүл энх, аз жаргал, сайн сайхныг хүсэн ерөөе.

Ажлын хэсгийн гишүүдийг танилцуулъя. Уул уурхай, хүнд үйлдвэрийн сайд Г.Ёндон, Уул уурхай, хүнд үйлдвэрийн яамны Хүнд үйлдвэрийн бодлогын газрын дарга Д.Даваадорж, мөн яамны Газрын тосны бодлогын газрын дарга Б.Анхбаяр, Техник, технологийн хэлтсийн дарга Ч.Цогтбаатар, Геологи, судалгаа, төлөвлөлтийн хэлтсийн дарга А.Дэлгэрсайхан, Ашигт малтмал, газрын тосны газрын дарга Л.Баярмандал.

Мэдээлэлтэй холбогдуулж цөөнхийг төлөөлж Улсын Их Хурал дахь Ардчилсан намын бүлгийн дарга Дашдондогийн Ганбат үг хэлнэ.

Ганбат даргыг индэрт урьж байна.

**Д.Ганбат**: Улсын Их Хурлын дарга, эрхэм гишүүд ээ,

Ерөнхий сайд аа, Ерөнхий сайд алга байна.

Өнгөрсөн оны байдлаар Монгол Улсын дотоодын нийт бүтээгдэхүүний 24 хувь, экспортын 93 хувь, гадаадын шууд хөрөнгө оруулалтын 76 хувь, улсын төсвийн нийт орлогын 30 орчим хувь буюу 4 их наяд төгрөгийг эрдэс баялгийн салбараас төвлөрүүлжээ. Манай улс газрын хэвлийн баялагтаа тулгуурлаж ашигтай, ил тод, хариуцлагатай, хүний эрүүл мэндэд аюулгүй, байгаль орчинд ээлтэй дэвшилтэт техник, технологи, менежмент бүхий олборлох болон нэмүү өртөг шингэсэн эрдэс бүтээгдэхүүнийг боловсруулах үйлдвэрлэлийг хөгжүүлэхэд энэ салбарын бодлого чиглэх ёстой.

Өнгөрсөн жил буюу 2021 онд одоо ч гэсэн зэсийн үнэ 10 мянган ам.доллар давж, коксжих нүүрсний үнэ 600 ам. доллар хүрсэн нь манай төрийн өмчит компаниудын борлуулалтын үнэ харьцуулахад дэндүү бага байлаа. 2020 онд Монгол Улсын эдийн засаг сүүлийн 25 жилд байгаагүй -5.3 хувиар агшиж өнгөрсөн жил ердөө 1.4 хувийн өсөлттэй гарчээ. Бид 200 километр зам туулж, түүхий эдээ нийлүүлж чадахгүй байхад Өмнөд Америкийн Чили, Перу зэрэг улсууд 20 мянган километрийг туулж, зэс, зэсийн баяжмалаа Хятадад нийлүүлж улсынхаа эдийн засгийг 11 хувь, 13 хувь тус тус өсгөж чадсан байна.

Хэрэв Монгол улс зохих төмөр замаа тавьж, экспортын бүс нутгаа ковидгүй байлгах төрийн үүргээ биелүүлж чадсан бол түүхий эдийн үнийн өсөлтийн супер цикл манай эдийн засгийг 2, 3 дахин тэлэх алтан боломж байсан гэдгийг дахин сануулъя. Сүүлийн жилүүдэд дунд, урт хугацааны хөгжлийн хэд хэдэн бодлогын баримт бичгийг боловсруулж Улсын Их Хурлаар батлууллаа. Гэвч бодлого, хөтөлбөрүүд нь тооцоо судалгаа дутуу, бодит байдалтай нийцэхгүй, залгамж чанаргүй төсөвтэй уялдаагүй, санхүүжилтийн асуудал нь бүрхэг, тодорхойгүй байсаар иржээ. Мөн 4 жил дагасан сонгуулийн циклтэй холбоотойгоор Засгийн газрын үйл ажиллагааны бодлого чиглэлд огцом өөрчлөгдөж байгаа тус салбарт төдийгүй Монгол Улсын эдийн засгийн хөгжилд сөргөөр нөлөөлж байна. Үүний дараах эдийн засгийн макро үзүүлэлтүүд баталж байна. Тухайлбал, сүүлийн 10 жилд дотоодын нийт бүтээгдэхүүн 13-14 тэрбум ам.долларт эргэлдэж, нэг хүнд ногдох дотоодын нийт бүтээгдэхүүний хэмжээ 4 мянгаас хол давахгүй байгаа төдийгүй ядуурлын түвшний албан ёсны үзүүлэлт 30 орчим хувьд хэлбэлзэж байгаа боловч бодит амьдрал дээр 40 хувиас ч давсан байна.

Олон улсын байгууллагуудаас гаргаж буй дүгнэлтэд манай улсын уул уурхайн салбараас олж байгаа ашгийн ихэнх хувь халамж болон дарга нарын тансаглал тэр бүү хэл оффшор данс руу ч чиглэж буй талаар дурдагдсан байдаг. Монгол Улсын Ерөнхий сайдын мэдээлэлтэй танилцаад дараах хэд хэдэн тодорхой саналыг дэвшүүлж байна. Үүнд геологийн эрэл хайгуулаар, эрдэс баялгийн нөөцийг илрүүлдэг. Өнгөрсөн хугацаанд Улсын Их Хурлаар батлагдсан хэд хэдэн хуулийн хүрээнд Монгол Улсын нийт газар нутгийн 70 орчим хувь нь улсын хамгаалалтад орсон тул нийт нутгийг хамарч, уул уурхайн үйл ажиллагаа явуулах боломжгүй байдаг. Өнөөдрийн байдлаар ойролцоогоор манай улсын нийт нутаг дэвсгэрийн 10 орчим хувьд уул уурхайтай холбоотой үйл ажиллагаа явуулж байгаа бөгөөд үлдэх 20 орчим хувьд шинээр лиценз болгох боломж бий.

Иймээс ашигт малтмалын хайгуулын тусгай зөвшөөрлийг зөвхөн сонгон шалгаруулалтаар олгох нь буруу гэж үзэж байна. 2018 онд Төсвийн хууль орж ирэхэд дагалдах хуулийн төсөлд ашигт малтмалын тусгай зөвшөөрлийг өргөдлөөр олгох асуудлыг Сангийн яам оруулж ирэхийг хориглосон байна. Засгийн газар энэ шийдвэрээ эргэн харж, засаж залруулах зайлшгүй шаардлагатай.

Танилцуулгад 2022 оны 4 сараас эхлэн жилд дунджаар 100-150 хайгуулын тусгай зөвшөөрөл олгож, дотоод, гадаадын хөрөнгө оруулалтыг татах таатай нөхцөлийг бүрдүүлнэ гэж тоймложээ. Өнөөдөр дэлхий нийтэд жилд ойролцоогоор 5 тэрбум ам.доллар хайгуулын салбарт зарцуулагдаж байна. Үүнээс хэдэн хувийг татах зорилго, зорилт тавьж байгаа талаар тодорхой тоон үзүүлэлт байх бодлогын бичиг гэж нэрлэгдэж болох юм. Аливаа зорилт хэмжигдэх тоо утгагүй байх нь биелэгдэх, дүгнэх боломжгүй байдалд хүргэдэг. Уул уурхайн биржийн асуудал тэртээ 2015 оны үед яригдаж, хуулийг нь боловсруулсан боловч өнөөг хүртэл дуншсаар байна. Монгол төр, улс орноо хөгжүүлэх асуудалд хэчнээн хойрго хандаж байгааг энэ харуулж байна.

Төр, засаг эдийн засагт оролцохоос аль болох татгалзаж, хөрөнгө оруулалт, бизнес, гадаад худалдааны сайн орчныг бий болгоход онцгой анхаарах учиртай.

Иймээс тус биржийн үйл ажиллагаа хувийн хэвшилд байх нь зүйд нийцэх юм. Төр данхайхын хэрээр авлига, ажилгүйдэл, ядуурал нэмэгддэг бичигдээгүй хууль байдгийг анхааруулж байна. Бирж, зөвхөн уул уурхайн бүтээгдэхүүний үнэ ханшийг тогтооход зориулагдах учиргүй. Бирж дагаж хөрөнгө оруулалт татах, гадаадын банк, санхүүгийн цогц үйлчилгээ үзүүлэх цогцолбороо бий болгох талаар бидний үед бүрэн боловсруулагдсан бодлогын баримт бичгийг эргэн харах цаг болжээ.

Үндэсний баялгийн сангийн тухай хуулийн гол зарчим нь газрын хэвлийн баялгийн үр өгөөжийг зөвхөн бидний үе хэрэглэх ёсгүй учраас тодорхой хувийг баялгийн санд төвлөрүүлж, санхүүгийн үр ашигтай төсөл, хөтөлбөрийг санхүүжүүлэх замаар ирээдүй хойчдоо хуримтлал үлдээхэд оршдог.

Харамсалтай нь өнөөгийн эрх баригчдын хэлж ярьж буй зүйл үйлдэлтэй нь хэрхэн зөрчилдөхийг ирээдүйн өв санг улсын төсөвтэй нэгтгэснээ харж болно. Хэрэв дээр дурдсан саналууд эрдэс баялгийн салбарын бодлогод тусгалаа олж чадвал бид баялгийн нөөцийг иж бүрэн зохистой түвшинд олборлож, байгаль орчинд халгүй технологи ашиглаж боловсруулалтын түвшинг ахиулж, нэмүү өртөг шингэсэн олон улсын шаардлагад нийцсэн уул уурхайн бүтээгдэхүүний үйлдвэрлэлийн хэмжээ, нэр төрлийн тоо нэмэх боломж бүрдэнэ.

Өнөөгийн эрдэс баялгийн салбарт оршиж байгаа хууль бус үйлдлүүд үгүй болж, бизнесийн таатай орчин бүрдэнэ. Монголын эрдэс баялгийн бирж дээр эрдсийн бүтээгдэхүүний арилжаа нээлттэй, олон улсын жишгийн дагуу явагдах орчин бүрдэх юм. Монгол Улсын тусгаар тогтнол, үндэсний аюулгүй байдал, ард иргэдийн эрүүл, аюулгүй орчинд амьдрах эрхийг хангахад энэ бодлогын гол агуулга оршиж байгаа учраас Улсын Их Хурлын Ардчилсан намын бүлгийн саналууд эрдэс баялгийн салбарын шинэчлэлд тусгалаа олно гэдэгт итгэж байна.

Анхаарал хандуулсанд баярлалаа.

**Г.Занданшатар**: Мэдээлэлтэй холбогдуулан Уул уурхай, хүнд үйлдвэрийн сайд болон ажлын хэсгээс асуулт асууж, үг хэлэх цөөнхийн гишүүд нэрсээ бүртгүүлнэ үү. Дашдондогийн Ганбат гишүүнээр тасаллаа. Бөхчулууны Пүрэвдорж гишүүнийг нэмээд тасаллаа. Дашдэмбэрэлийн Бат-Эрдэнэ гишүүн.

**Д.Бат-Эрдэнэ**: Та бүгдийнхээ амрыг эрье.

Өнөөдөр бол Монгол Улсын эдийн засгийг авч явж байгаа тэргүүлэх гол салбарын эрдэс баялгийн салбарын мэдээлэл хийгдэх ажлын талаар сонсож байгаа юм. Тэгэхээр хамгийн хүндрэлтэй үед энэ мэдээлэл хийгдэх ажлын талаар Ерөнхий сайдыг орж ирж анхаарах болов уу гэж бодож байсан юм. Тэгэхээр салбарын сайд нь орж ирж байна. Салбарын сайд бол туршлагатай бас мэргэжлийн хүн байгаа. Мөн эдийн засгийн хүндрэлтэй үед энэ мэдээллийг хэрэгжүүлэх ажлын талаар манай олонх маань сонсохгүй. Одоо уул уурхайдаа санаа зовдог манай Өмнөговь аймгийн Наранбаатар гишүүн мөн байгаль орчин, уул усандаа санаа зовдог манай Бат-Эрдэнэ гишүүн гэсэн төлөөллүүд л байх юм. Тэгээд энд жаахан харамсаж байгаагаа бас илэрхийлэх ёстой. Бусад юман дээр бол их л цуглацгаадаг л даа. Ингээд 2, 3-хан асуулт байна.

Уул уурхайн салбарыг цаашдаа хэрхэн яаж өмчийн хэлбэрээр хөгжүүлэх тийм бодлого барих юм бэ? Сүүлийн үеийн орнуудын янз янзын будилаан самуун гэдэг бол төрийн өмчийн оролцоо их байсан. Энэ дээрээ либералчлал явуулаагүй асуудлуудтай нэлээн холбоотой гэж шинжээчид үздэг. Ер нь рояальти бөгөөд бусад татваруудыг аваад төрийн оролцоог багасгах нь зөв хандлага биш үү? Энэ дээр юу гэж ойлгодог вэ? Төр одоо ногдол ашгаараа рояалти бусад татваруудаар авч ингэж тарааж төрд их хэмжээний мөнгийг хуримтлуулж байх нь ямархуу хандлага вэ? Энэ дээрх бодлогыг, чиглэлийг сонсмоор байгаа юм.

Ойрын үед мэдээж уул уурхайгүйгээр Монгол Улсын эдийн засаг бол хөдлөхгүй, явахгүй ээ. Тэргүүлэх салбарыг цөмөөрөө ойлгож байгаа. Тэгэхээр усны асуудал бол зөвхөн нэг байгаль орчны асуудал биш болчхоод байна. Монгол Улсын цаашдын ирээдүйн асуудал байгаа юм. Тэгэхээр Өмнөговьд усны асуудлыг шийдэхгүй бол уул уурхайн салбар хүндрэх, Оюу толгой, Таван толгой, бусад боловсруулах үйлдвэрүүд хөгжихгүй. Энд хэзээ асуудал хүндрэх вэ? Энэ дээр одоо Уул уурхайн яамныхан яг юу гэж үздэг юм бэ? Энэ асуудал ерөөсөө яригдахгүй юм.

Тэгэхээр сонгуулийн дараах Засгийн газар, Улсын Их Хурлын дараагийн Улсын Их Хурлын шийдэх асуудал учраас энэ дээр ингээд тайван байдаг юм уу. Тэгээд нэгнийгээ шүүмжлээд бас нэр дэвшихгүй болох вэ? Намаас түдгэлзүүлэх вий гэж айгаад бас шүүмжлэл ярьдаггүй юм уу? Энэ гол асуудалд анхаардаггүй юм уу?

Дараагийн нэг асуудал, стратегийн орд дээр ажиллаж байгаа компанийн 10 хүртэлх хувийг Монголын хөрөнгийн бирж дээр арилжаална гэсэн Монгол Улсын хуультай. Энэ хуулийн талаар яагаад энэ салбарынхан анхаарч хууль хэрэгжүүлдэггүй юм бэ? Энэ дээр ямар арга хэмжээнүүдийг авахаар төлөвлөж байна? Энэ талаар Уул уурхайн яам маань энэ нүүрсний үнэ гээд бид нар сая ярьж байна. Алтны, зэсний үнэ гээд ярьж байна. Гэтэл одоо хилийн цаана нүүрс нь үнэтэй байгаа мөртөө татвар төлөөд Монгол Улсын төрийн оролцоотой, бусад аж ахуйн нэгжийн оролцоотой, хэлбэрийн оролцоотой энэ аж ахуйн нэгжүүд гадна байж байгаа хүнтэйгээ холбогдолгүйгээр маш хямдхан амнаас зарагдаж байгаа энэ үнэ яалт ч үгүй тэр завсрын ложистик дээр гол юм нь яваад байгаа.

**Г.Занданшатар**: 5 минутаар явчихсан. Асуулт, үг хамт явчихсан. Нэмэлт байхгүй. Эхлээд Гэлэнгийн Ёндон сайд.

**Г.Ёндон**: Бат-Эрдэнэ гишүүний асуултад хариулъя. Салбарыг цаашид хэрхэн өмчийн хэлбэрээр явуулах ёстой вэ гэж сонирхож байна. Салбар маань 1990 оныг хүртэл социализмын бүтээн байгуулалтын үед мэдээж зөвхөн төрийн өмчийн компаниуд дийлэнх нь байсан. Тэр үед уурхай ч үндсэндээ бараг 20-иод ил уурхай байдаг байсан даа. Орон нутгийн 15 уурхай, тэгээд Эрдэнэт, Багануур одоо Монголросцветмет гээд. 1990-ээд оноос хойш манай уул уурхайн салбар, олборлох хайгуулын ажил, олборлох салбар бол эрчимтэй түлхүү хөгжиж ирсэн. Энэ бол хувийн хэвшил манай салбарт орж ирсний, мөн гадаадын хөрөнгө оруулалт орж ирсний одоо үр шиг ачаар уул уурхайн салбар үсрэнгүй хөгжсөн. Шинэ техник технологи орж ирсэн. Хувийн хэлбэрийн байдаг маш олон давуу талууд манай салбарт орж ирсэн. Өнөөдрийн байгаа нөхцөл байдал бол төр, хувийн хэвшил, өмчийн компаниуд байна. Хувийн хэвшлийн олон аж ахуйн нэгжүүд байж байгаа. Төр хувь хоёр нийлсэн гадаадын хөрөнгө оруулалттай аж ахуйн нэгжүүд ч байж байна.

Энэ дээр тодорхой энийг нь мэдээж одоо аль алийг нь дэмжлэггүй яах вэ аль ч чиглэлээр хөрөнгө оруулалтыг бол. Энийг нь хязгаарлана, энийг нь бооно энэ ер нь цаашид хэрэггүй гэсэн зүйлийг Уул, уурхай, хүнд үйлдвэрийн яамнаас тодорхой ямар нэгэн чиглэл барих ёсгүй гэж бодож байна.

Бид нар хайгуулын тусгай зөвшөөрөл дээр бол зөвхөн хувийн хэвшлийн юунууд орж ирдэг. Хайгуулын тусгай зөвшөөрлийг, ялангуяа одоо хувийн хөрөнгөөр хийгдэж байгаа хайгуулын ажлууд цаашдаа эдгээр компаниуд хайгуулын ажлаа хийгээд ашиглалтын лицензээ аваад явах нь давуу эрхтэй, хуулиараа баталгаажсан, нээлттэй байдаг.

Тийм учраас нэг талаасаа. Нөгөө талаасаа Үндэсний баялгийн сангийн тухай хууль орж ирж байгаа юм. Үндэсний баялгийн сангийн тухай хууль дээр бид нар өнөөдөр улс тодорхой хэмжээгээр иргэдэд хуваарилах газрын баялаг, байгалийн баялгийг иргэдэд тэгш шударга хүртээх зарчмыг төр улс өөрсдөө хийж байна. Дэлхий дээр байдаг 120-иод янзын баялгийн сангууд байж байгаа. Эдгээр баялгийн сангууд дотор маш их нь бол үндсэндээ төрийн бодлогыг хэрэгжүүлж байдаг энэ салбарт. Монгол Улс ч гэсэн эдгээр бодлоготой хөл нийлүүлэн алхахаар Үндэсний баялгийн сангийн тухай хуулийг Уул уурхай, хүнд үйлдвэрийн яам өөрсдийнхөө бодлоготой уялдуулаад боловсруулаад Засгийн газрын Хэрэг эрхлэх газарт Засгийн газрын хуралдаанаар хэлэлцүүлэхээр өргөн барьсан байгаа. Үүнтэй уялдуулан төрийн авч хэрэгжүүлэх ёстой арга хэмжээ төр энэ хуваарилалтаар орж ирэх асуудал нь баялгийн сангийнхаа хуулиараа дамжигдаад явах ёстой учраас төрийн эзэмшил эрдэс баялгийн салбарт зайлшгүй үргэлжлээд явах ёстой гэж үзэж байна.

Рояалтигийн хувьд олон янзын хувилбарууд байдаг байгалийн баялгаас. Ер нь хамгийн их дэлхийн уул уурхайн өндөр хөгжсөн улс орнуудад байдаг энэ систем бол рояалтын систем. Гэтэл манай урд болон хойд хөрш, ялангуяа Оросын Холбооны Улсын болон одоо үндэсний баялгийн сан гэж байдаг. Үндэсний баялгийн санд байдаг компаниуд, Оросын Холбооны Улсын Санкт Петербургийн олон улсын материал, товарын бирж гээд байж байна. Эдгээр гол үндсэн институтүүдийг дотроо бүрдүүлж байгаа компаниуд бол дандаа төрийн өмчийн компаниуд байж байна. Ноогдол ашиг хэлбэрээр баялгийн санд орж ирж байна, рояалтигаас орж ирж байна. Тэгэхээр манай улсад Ашигт малтмалын тухай хуулиараа рояалтын системийг хэрэгжүүлдэг.

Төрийн өмчийн компаниуд дээр ноогдол ашгийн энэ хуваарилалт ч гэсэн бас хөгжлийн сангийн үндсэн гол санхүүжилтийн эх үүсвэр болж орж ирж байгаа юм. Бидний боловсруулсан Үндэсний баялгийн сангийн тухай хуулиар. Тэгэхээр рояалти бол цаашдаа үргэлжлээд явна. Рояалтын хэмжээ ямар байх ёстой вэ гэдэг бол яах аргагүй анхаарал хандуулах ёстой асуудал.

Ер нь рояалти аж ахуйн нэгжүүдийн үйл ажиллагаанд, ялангуяа ашигт ажиллагааны түвшинд нь нөлөөлөхүйц хэмжээний бас өндөр байх нь тийм ч одоо бас зөв зүйл биш гэж үздэг. Энэ бол олон улсуудын туршлагатай харьцуулахад манайх харьцангуй өндөр роялти буюу ашигт малтмалын нөөц ашигласны хэлбэртэй улсын тоонд орж явдаг. Говийн төслүүдийг хэрэгжүүлэхэд усны асуудлыг шийдэхгүйгээр ямар ч одоо боломж байхгүй. Ийм ч учраас Уул уурхай, хүнд үйлдвэрийн яам 2020 оны намар энэ устай холбоотой хэд хэдэн хурлуудыг зохион байгуулсан. Хуралдаанууд дээр ялангуяа Уул уурхай, хүнд үйлдвэрийн яамнаас санхүүжүүлээд, Дэлхийн банк, Уул уурхай, хүнд үйлдвэрийн яамны захиалгаар Дэлхийн банкны санхүүжилтээр говийн мега төслүүдийг хэрхэн усаар хангах вэ гэсэн ийм судалгааны ажлууд хийгдсэн. Үүний дараа нь Усны агентлаг дөнгөж байгуулагдсаны дараа бид нар хамтран бас хэлэлцүүлэг явуулсан.

Ингээд хүрсэн хэлцэл юу вэ гэвэл усны гадаргын усны тохируулга, гадаргын усыг ашиглах хүртэлх хугацаа. Энэ төсөл бол ойролцоогоор 8-10 жилийн хугацаатай явагдаж байна. Усан сангаа байгуулаад хоолойгоо барих гэдэг асуудал бол ойролцоогоор 8-10 жил явагдаж байна. Тийм учраас энэ.

**Г.Занданшатар**: 5 дахь өдрийн мэдээлэл дээр цөөнхийн төлөөлөл үг хэлсний дараа цөөнхийн төлөөлөл тус бүр 5 минутад багтаан асуулт асууж, үг хэлж болно гэж заасан байна.

4 минут байсан гэж тооцоод Бат-Эрдэнэ гишүүн нэмэлт нэг минут. Бусад нь 5 минутаар явна, нэмэлт байхгүй шүү. Дашдондогийн Бат-Эрдэнэ гишүүн нэмэлт 1 минут. Сайд товчхон хариулахгүй бол бас цагтаа багтахгүй байх шиг байна.

**Д.Бат-Эрдэнэ**: Стратегийн орд дээр ажиллаж байгаа компанийн 10 хувийг Монголын хөрөнгийн бирж дээр яагаад борлуулах асуудал хийгдэхгүй байна гэж. Яагаад энэ дээр шаардлага тавихгүй байгаа юм. Одоо ингээд нүүрсний үнээсээ нөгөө тээврийн тэр 15 километр явдаг тээврийн үнэ чинь өндөр гарчихлаа шүү дээ. Энэ дээр яаж зохицуулалт хийх юм бэ? Өнөөдөр нүүрсний үнэ хэд вэ гэхээсээ илүү ханш хэд вэ гэхээрээ тэндхийн нөгөө 15 километрт явж зөөж байгаа тээврийн ханш нь 200 доллар, наад одоо нүүрс нь 130-150 доллар болчихсон байдаг. Тэгэхээр энэ чинь одоо нөгөө бодлого хаана явж байна аа? Нэг цонхны бодлогын талаар ямархуу байр суурьтай байгаа вэ? Нөгөө нэг цонхны бодлогыг хэрэгжүүлэх хэрэгтэй байна. Энэ олон хүн нь өөрөө ингээд цаашдаа өөр газар, бид нар далд эдийн засгийг бий болгоод байна аа. Нефть боловсруулах үйлдвэрт яаж түүхий нефть.

**Г.Занданшатар**: Ёндон сайд хариулъя. 81. Түүхий зэсийг яаж татаж ирэх юм бэ гэдэг.

**Г.Ёндон**: Би тэр усыг гүйцээгээд гялс хариулчихъя. Усан дээр бол тэгэхээр говийн бүсэд хэрэгжиж байгаа мега төслүүд бол усны асуудалд бол эхлээд хөрөнгө оруулаад гүний ус ашиглана. Энэ хугацаанд гадаргын усны төслөө явуулна. Ингээд яваандаа буцаад гадаргын усныхаа төсөл рүү бүх говийн бүсийн одоо мега төслүүдийг усаар хангана гэсэн ийм бодлого баримталж байгаа юм. Стратегийн ордуудын хувьд бол 2007 оны жагсаалтад орсон ордууд байдаг. Эдгээр ордуудын 10 хувийг хувьчлах нь энэ бол хуульчилсан асуудал байдаг. Өнөөдрийн байдлаар жишээ нь Эрдэнэтийн хувьд өнөөдөр та бүхэн мэдэж байгаа, 49 хувийн асуудлыг одоо удахгүй шийднэ гэж ойлгож байгаа. Энэ асуудлыг шийдэх үед энэ асуудал бас давхар яригдах ёстой. Энэ дээр ч бас одоо салбарын хувьд тийм байр суурьтай байж байгаа. Эрдэнэт үйлдвэр маань бол бас адилхан Эрдэнэс таван толгойн 15 орчим хувь нь хувьчлагдана шүү дээ. Иргэдэд тэгэхээр Эрдэнэтийн дараагийн.

**Г.Занданшатар**: Түүхий нефтээ татах нь яасан бэ гэж байна. 81.

Ёндон сайд гүйцээгээд хариулъя, товч тодорхой хариулъя.

**Г.Ёндон**: Нефтийн үйлдвэр баригдаж байгаа.

**Г.Занданшатар**: Хэзээ дуусах вэ?

**Г.Ёндон**: Нефтийн үйлдвэр 2025 онд баригдаж дуусна. Сүүлийн 7 хоногийн хугацаанд Энэтхэгээс одоо газар дээрээ Алтан ширээтэд баригдаж байгаа үйлдвэрлэлийн явцыг хариуцаж байгаа IFC -1 гэрээний компанийн удирдлагууд ирсэн байж байгаа. 2 хоногийн өмнө энэ төслийн менежментийн зөвлөх компанийн удирдлагууд, мөн Энэтхэгийн энэ төслийг манай Монгол Улсад олгосон Эксим банкны удирдлагууд бас ирээд ажиллаж байгаа, ажил явж байгаа. Энэ асуудал дээр өнгөрсөн 2021 оны 7 дугаар сарын 2-ны өдрийн 185 дугаар тогтоолоор хилийн бүх бүсүүдэд чингэлэг тээврийн терминал барих тухай Засгийн газрын тогтоол гарсан байгаа.

Энэ тогтоолын гол зорилго үндсэндээ энэ нүүрсний тээвэрлэлт ямар нэгэн хяналтгүй маш их хэмжээний мөнгө эргэлддэг. Энэ нүүрсний тээвэрлэлтийг нүүрс тээвэрлэгч компаниуд өөрсдийнхөө хяналтад авах зорилго бүхий одоо нэг зорилго нь бол энэ байж байгаа юм. Тэгэхээр чингэлэг тээврийн терминал баригдсанаараа эдгээр тээвэрлэлтийг уурхайгаасаа хилийн бүс хүртэлх тээвэрлэлтийг тээврийн компаниудын тусламжтайгаар уул уурхайн компаниуд өөрсдийн мэдэлд авч байна гэсэн үг. Ингэснээр бол энэ нүүрсний үнэ болон тээврийн үнэ дээр экспортлогчдод хяналт тавих бүрэн боломжтой болж байгаа юм гэж зөвлөж байна.

Гашуун сухайтын чингэлэг тээврийн терминал баригдаад дууссан. Өнөөдөр түүгээр тээвэрлэлтийн ажил 11 сард эхэлсэн. Одоогийн байдлаар түр хугацаагаар зогссон байж байгаа. Хятадын талтай хэлцлийн асуудал яригдаж байгаа. Шивээ хүрэнгийн терминал болохоор өнөөдөр 80 хувийн биелэлттэй байж байсан. Терминальд зайлшгүй шаардлагатай пү зэрэг тоног төхөөрөмжүүд Сэхээгийн боомт дээр ирээд Сэхээгийн боомт хаагдсантай холбоотойгоор орж ирээгүй байж байгаа. Энэ бас удахгүй баригдаад дуусна.

**Г.Занданшатар**: Зочид танилцуулъя. Улсын Их Хурлын гишүүн Чинбатын Ундрам, Жаргалтулгын Эрдэнэбат, Дамдинсүрэнгийн Өнөрболор нарын урилгаар Сэлэнгэ аймгийн Орхонтуул сумын ерөнхий боловсролын сургуулийн багш, ажилчдын төлөөлөл, Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс эрүүл энх, сайн сайхныг хүсэн ерөөе. Ажлын амжилтыг хүсье.

Одоо Норовын Алтанхуяг гишүүн асуулт асууна.

**Н.Алтанхуяг**: 6 асуулт байна. Их тодорхой асуултууд байгаа учраас тодорхой хариулж өгөөрэй. Нэгдүгээр асуулт нь, Оюу толгой маань яг өнөөдрийн байдлаар жилдээ хэчнээн тонн зэсийн баяжмал гаргаж байна. Баяжмалаа цэвэр зэс рүү шилжүүлбэл яг хэд вэ? Далд уурхай ашиглалтад орсноор энэ тоо яаж өөрчлөгдөх вэ? Нэгдүгээрт зэс, хоёрдугаарт алт. Гуравдугаарт мөнгө. Тонноор нь хэлээрэй, унцаар битгий хариу өгөөрэй. Зэс хайлуулах үйлдвэр барина гээд Эрдэнэтэд ингээд яваад байх юм. Энэ өмнө нь уг нь ингээд одоо би та нарын бодлогыг ойлгохдоо зөвхөн Эрдэнэтэд барина, 500 гаруй мянган тонн зэсийнхээ хүдрийг хайлуулаад 124 мянган тонн цэвэр зэсээ гаргаж авна гэсэн байна. Энэ ямар өртгөөр босох юм Тэгээд энэ Оюу толгой ер нь цаашдаа яах юм? Ингээд гаргаад л байх уу. Цагаан суварга ашиглалтад орвол бас яах юм. Бид нарын үед анх ярьж байхдаа энэ гурвын дунд гэж байсан юм, тэгээд технологи нь таарахгүй ч билүү, болохгүй байна гээд байсан. Үүнийг нэг тодруулаад хэлээдэх.

Гуравдугаарт, Эрдэнэтэд босож байгаа Бэрэнгийн арматурын үйлдвэр одоо сая босчихсон гээд саяын Хөгжлийн банкны хэрүүлээр яриад байх юм. Энэ яг босчихсон юм уу? Ямар хэмжээний чадалтай, ямар хэмжээний юм боссон юм бэ? Эсвэл босоогүй байгаа юм уу? Уг нь арматурын төмөр Монголдоо үйлдвэрлэчихвэл бас хэрэгтэй л юм байгаа юм.

Дөрөв дэх нь Дарханы уул уурхайн металлургийн цогцолбор гэж 2010 оноос эхэлж ярьсан юм. Төрийн өмчийн хороо гэрээ хийгээд ярьсан юм. Энэ босох юм уу, босохгүй юм уу. Үүнийгээ нэг тодорхой хэлээдхээч.

Тав дахь нь, Газрын тос чинь одоо би ойлгохдоо 1.5 сая тоонд таарсан чадлыг нь хэлээдхээч чадал. Тэгээд энэ ер нь арай Дарханы зам шиг юм болох юм биш байгаа.

Хоёрдугаарт, энэ ингээд нэг босчихдог, түүхий эдийг нь хаанаас авах юм, яаж тооцоолж байгаа юм. Бид нарын үед ярьж байгаа жаахан болгоомжлоод орхигдсон зүйл бол түүхий эдийн хангалт, тэгээд тээвэрлэлтийн асуудал гэж хоёр юм байсан юм. Үүнийг яаж шийдэж байгаа юм хэлээрэй.

Та нарын яриад байсан бирж чинь одоо ер нь та нарын багцаагаар хууль нь батлагдчихвал 2023 оноос эхлэх үү? Энэ уул уурхайн баялгийг биржээр худалдахгүй бол дандаа дундаас мөнгө цохидог, тэр хилийн чанадад нэг баахан мөнгө хуримтлуулдаг хээл хахууль, авлига гэдэг юм үүнээс салахгүй ээ. Биржид орж байж нэг юм наана цаана болох уу, яах вэ гэсэн нэг бодол байна. Миний асуултуудад маш тодорхой тоотой хэлээд өгөөрэй, баярлалаа.

**Г.Занданшатар**: Ёндон сайд.

**Г.Ёндон**: Би хойноос нь эхлээд хариулчихъя.

Биржийн тухай хууль намрын чуулганы сүүлчийн өдөр Улсын Их Хуралд хэлэлцэх эсэх нь шийдэгдээд хэлэлцэхээр шийдсэн байгаа. Одоо энэ хаврын чуулганаар Биржийн хууль хэлэлцэгдэж дуусна. Бидний төлөвлөж байгаагаар энэ хууль батлагдсаны дараа ойролцоогоор 10 гаруй янз бүрийн зааварчилгаа журам, эдгээрийг бид боловсруулах ёстой. Мөн холбогдох дэд бүтцүүд гэж ярьдаг. Одоо эдгээр зүйлийг шийдээд 2023 оны 1 сараас бид хэрэгжүүлнэ гэж төлөвлөж байгаа биржийн хувьд. Ойролцоогоор 6-8 сарыг энэ бэлтгэл ажилд зарцуулна гэсэн ийм төлөвлөгөөтэй байгаа. Биржийн хувьд. Газрын тос боловсруулах үйлдвэр 1.5 сая тонн түүхий тос боловсруулах хүчин чадалтай үйлдвэр Энэтхэгийн Засгийн газрын хөнгөлөлттэй зээлийн хүрээнд хэрэгжиж байгаа. Түүхий эдийн асуудал бол Монгол Улс 332 сая. Энэ тоо бас сүүлд жаахан нэмэгдсэн. 380 орчим сая тонн түүхий тосны нөөцтэй. Ашиглалтын баталгаат нөөц нь 45 орчим саяас өнөөдрийн байдлаар 9 сая орчмыг нь ашигласан. 30 гаран сая тонн ашиглалтын баталгаат нөөцтэй. Энэ нөөц 1.5 саяд хуваах юм бол ойролцоогоор 20 орчим жил үйлдвэрийг түүхий тосоор хангах ийм нөөц байгаа.

Нөгөө талаасаа сүүлийн үед бас Петрочайна дайчин тамсаг компанийн олборлолтын хүчин чадал 1.5 саяд хүрэхгүй байгаа. Үүнд шаардлагатай хийгдэж байгаа ажлууд Чойбалсангийн эрчим хүчний үйлдвэрийн хүчин чадлыг нэмэгдүүлж байгаа. Мөн гүний усны асуудал байдаг. Эдгээр асуудлыг шийдэхэд 1.5 сая тоннд хүргэх асуудлыг бол Петрочайна дайчин тамсаг компанитай ярилцаж байгаа. Үүнээс гадна Петрочайна дайчин тамсаг компанийн хайгуулын ажил хийгдэж байсан Давст 31 гэдэг маш ирээдүйтэй талбайг газрын тос боловсруулах үйлдвэрт өгсөн байж байгаа. Энэ асуудлаар одоо гадаадын хөрөнгө оруулалтыг татах, хайгуулын ажлыг эхлүүлэх зорилгоор 30-аад компанид урилга явуулсан байж байгаа. Мөн Оросын Холбооны Улс, Энэтхэгт газрын тосны хайгуулын компаниудтай энэ талбайнхаа танилцуулга хийж, хамтран ажиллах талаар санамж бичиг зурсан байж байгаа.

Дарханы металлургийн цогцолбор, Дарханы уул металлургийн цогцолбор гээд энэ үйлдвэр бол концессын гэрээгээр явж байгааг та бол сайн мэдэж байгаа. Өмнө нь хийгдсэн байсан техник эдийн засгийн үндэслэлийн хувьд Канадын Hatch компанийн нэгдсэн ТЭЗҮ бол нэлээд ашиг муутай, хөрөнгө оруулалт өндөртэй байсан. Ингээд өнгөрсөн жил Уул уурхай, хүнд үйлдвэрийн яаман дээр шинэчилсэн техник эдийн засгийн үндэслэлийг хэлэлцээд 9 сарын 30-ны хавьцаа 10 сарын эхээр ТЭЗҮ батлагдсан байгаа. Үүгээр жилд 350 мянган тонн ган хийц үйлдвэрлэх ийм үйлдвэр баригдана. Энэ хавар бүтээн байгуулалтын ажил эхэлнэ гэж төлөвлөгдөж байгаа.

Эрдэнэтийн арматурын үйлдвэр гээд энэ Бэрэн группийн үйлдвэрлэл л дээ. Энэ үйлдвэр бол нэлээд ажлууд хийгдчихсэн. Одоогийн байдлаар ширмээ Солонгос руу экспортод гаргадаг юм. Яг ган буюу одоо арматур үйлдвэрлэхэд зайлшгүй шаардлагатай 2-3 дамжлага нь байхгүй байгаа. Тийм учраас Уул уурхай, хүнд үйлдвэрийн яам одоо Хөгжлийн банканд хандаад энэ үйлдвэрлэл бол одоо хамгийн түрүүнд ган бүтээгдэхүүн гаргах, арматур гаргах боломжтой үйлдвэр бол энэ байна аа.

Дэмжлэг туслалцаа үзүүлж одоо зээл олгооч ээ гээд манай хоёр санамж бичиг байгуулсан. Уул уурхай, хүнд үйлдвэрийн яам бол мэргэжлийн талаас нь, технологийн талаас нь хяналт хийгээд явах, Хөгжлийн банк санхүү дээр нь хяналт тавиад ингээд явахаар зээл олгох асуудал яригдаж байгаа. Энэ асуудлууд ойрын үед шийдэгдэнэ гэж бодож байгаа. Эрдэнэт үйлдвэрийн одоо гарах зэсийн баяжмал боловсруулах үйлдвэр, Оюу толгойгоос зэсийн баяжмал боловсруулах үйлдвэр гээд хоёр тусдаа төсөл явж байгаа. Оюу толгойнх нь бол 2017 онд Засгийн газрын тогтоол гарсан байдаг.

Үүний дагуу Оюу толгойн хажуу талд Ханбогд сумын нутагт 460 га газраа авчихсан. Урьдчилсан техник эдийн засгийн үндэслэл хийгдчихсэн. Өнөөдрийн байдлаар Америкийн USAD гээд байгууллагын санхүүжилтээр хөрөнгө оруулагчийг шалгаруулах бичиг баримтыг одоо боловсруулж байгаа. Энэ зэсийн баяжмал боловсруулах төсөл болохоороо Уул уурхай, хүнд үйлдвэрийн яам дээр ажилладаг. Энэ хөрөнгө оруулагчийг сонгон шалгаруулах олон улсын хүлээн зөвшөөрөгдсөн бичиг баримт боловсруулах ажил Америкийн талын санхүүжилтээр хийгдэж байгаа. Үүнийг энэ оны эхний хагаст буюу 6 сарын 30- наас өмнө хөрөнгө оруулагчийг зарлах зорилготой байгаа.

Эрдэнэтийн зэсийн баяжмал боловсруулах үйлдвэрийн хувьд Хятадын төрийн өмчийн Эмпи гээд зураг төслийн хүрээлэнгээр урьдчилсан техник эдийн засгийн үндэслэл хийгдсэн. Эрдэс баялгийн зөвлөлөөр хэрэгжиж хэлэлцэгдэж байх явцдаа туршилтын үйлдвэрийг хийх зайлшгүй шаардлагатай байна гэсэн. Эрдэс баялгийн зөвлөлийн шийдвэр гарсан учраас Хятадын NLC гэдэг энэ Эмпи компанийн хамтарсан туршилтын үйлдвэрийн ажил хийгдээд явж байгаа. Энэ ковидын нөхцөл байдлаас болоод бас жаахан саатсан асуудал байгаа. Энэ Эрдэнэтийн үйлдвэр бол.

**Г.Занданшатар**: Шууд ярь. Процесс яриад байх юм. Энэ газрын тосны үйлдвэрийн ажил хэдий хувьтай явж байгаа юм бэ гээд. Тийм тодорхой юм хариулахгүй Энэтхэгээс хүмүүс ирсэн, тэнд ирчихсэн байгаа, явж байгаа энэ тэр гэдэг чинь тэгээд. Тэр ямар хүмүүс ажиллаж байгаа юм энэ тэр. Яг тодорхой хариу хэлчих Ёндон сайд. Тодорхой асуултаас асууж байна. Тодорхой 6 асуулт хариуллаа. 1, 2, 3, 4, 5, 6 ийм ийм байна гээд л. Процесс ярьж хэрэггүй. Үр дүнгээ ярь.

81 Ёндон сайд.

**Г.Ёндон**: Оюу толгой өнөөдрийн байдлаар 700 орчим мянган тонн зэсийн баяжмал гаргадаг. Үүнийг гүний уурхай ашиглалтад орохоор өнөөдрийн Оюу толгойн ашиглаж байгаа ил уурхайгаас гүний уурхай бол 3 орчим дахин илүү өндөр агуулгатай. Тэгэхээр өнөөдрийн гаргаж байгаа 700 мянга орчим баяжмал маань 2.1 сая орчим болно гэсэн үг. 1000 тонн. Алтны агуулга бас адилхан. Гүний уурхай дээр бол агуулга өндөр байдаг. Өнөөдрийн байдлаар жилд цэврээр 5 орчим тонн алт, 5 орчим тонн алт гаргадаг бол энэ хэмжээ бас 3 дахин нэмэгдэнэ гэсэн үг. Аль алинд гэхдээ яг тогтмол 3 хувиар биш ойролцоогоор 3-аас дээш, бага гэсэн ийм хэмжээгээр нэмэгдэж байгаа. Мөнгөн дээр бас адилхан. Ойролцоогоор 3. Гэхдээ хэсэг участик блок болгон дээр агуулгууд нь өөр, өөр.

**Г.Занданшатар**: Өнөөдөр хэд гарч байгаа юм бэ гэсэн.

Энэ өдөрт бол зарим үед Эрдэнэтээс хоёр дахин их борлуулалт хийдэг юм. Сүүлийн үед Эрдэнэт зогссон үед бол бүр илүү байсан. Нийт хэмжээгээр хэлээд байх юм. Одоо 1.6 тэрбум долларын хөрөнгө оруулалт нэмж хийгээд борлуулалтын хэмжээг 2 тэрбум долларт. Ёндон сайд гүйцээгээд хариулчих, 81.

84, Цогтбаатар дарга хариулъя.

**Ч.Цогтбаатар**: Алтанхуяг гишүүний асуултад хариулъя.

Оюу толгойгоос гаргаж байгаа зэсийн баяжмалын хэмжээ жил бүр өөр байгаа. Яагаад вэ гэхээр ойролцоогоор 700 мянгаас 1 сая орчим тонн зэсийн баяжмал гаргаж байгаа. Үүний 25 орчим хувийн агуулгатай зэсийг баяжуулна. Тэгэхлээр дөрөвний нэг нь зэс. Энэ дотроо сая сайдын хэлсэн шиг 3-5 тонн алт, мөн тэр хэмжээний мөнгө гарч байгаа юм. Мөнгө нь алтнаасаа арай өндөр агуулгатай.

**Г.Занданшатар**: Тэгээд хоолойгоор гээд түрүүн ярьсан л даа. Ер нь бол баяжмалыг 2016 онд 829 мянган тонн баяжмал борлуулсан юм байна билээ. 2018 онд 746 мянган тонн сая, Ёндон сайд 545 мянган тонн гэж байна. Энэ 2020 онд 670 мянган тонн баяжмал борлуулсан. 2020 оны тайлангаар, 2021 оны тайлангаар буурч гарсан юм уу тэрийг нь.

**Г.Занданшатар**: Ширнэнбандийн Адьшаа гишүүн.

**Ш.Адьшаа**: Энэ эрдэс баялгийн хөгжлийн асуудал бол өнөөдөр Монгол Улсын эдийн засгийг сэргээх хамгийн чухал бодлогын асуудал байх ёстой. Энэ асуудалтай холбогдуулаад ганц хоёр зүйлийг асууя. Ялангуяа энэ хууль эрх зүйн орчныг сайжруулах асуудал учир дутагдалтай байна. Энэ АМНАТ гээд нэг асуудлыг оруулж ирсэн. Тэр лиценз зарах, эзэмшигчээ зарах, эзэмшигчийн бас татвар авдаг энэ асуудлыг хэзээ болих юм бэ? Энэ хууль эрх зүйн орчин, гадаадын хөрөнгө оруулалтын хууль, бусад хуулиа сайжруулж байж л өнөөдөр энэ гаднын хөрөнгө оруулалт ирж байж уул уурхайн салбар чинь сэргэнэ шүү дээ. Энэ асуудлаа хэзээ оруулах юм бэ?

Дээр нь одоо энэ танилцуулга дээр байна. Тэр Бэрэн гээд үйлдвэр, Дарханы төмөрлөгийн үйлдвэр гээд эд нарыг одоо сэргээнэ, үйлдвэрлэлээ явуулна гэлээ. Гэтэл энэ чинь Хөгжлийн банктай холбоотой том асуудал үүсэж өнөөдөр энэ асуудал чинь шийдэгдэхгүй байгаа шүү дээ. Үүнийг яагаад ингэж оруулж ирж байгаа юм бэ? Энэ бодлогоо цаашдаа дэмжих юм уу яах юм. Энэ дээр нэг хариулт авъя аа.

Дээр нь энэ Алтан ширээтийн аж үйлдвэрийн цогцолборыг ашиглалтад оруулна, Эрдэнэтийн аж үйлдвэрийн цогц ашиглалтад оруулна гэсэн ийм танилцуулга бид нарт ирсэн. Энэ аж үйлдвэрийн Алтан ширээгийн аж үйлдвэрийн цогцолбор бол өнөөдөр ороход бэлэн байгаа гэж ойлгож байгаа. Энэ газрын тосны үйлдвэр Ерөө голын хөрөнгө оруулалтаар олон арван ажлын байр бий болгох сайн зүйл байгаа. Гэхдээ энд 2-3 зүйлийг тодруулъя.

Бор хөөвөрийн болон Долоодын говиос одоо усны эх үүсвэрийг дамжуулах 103 километрийн шугам трансыг татах ажил байгаа юм байна. Тэгэхлээр энэ Бор хөөврийн гол гэдэг чинь тэр Алтан ширээтийн нутагт байдаг Галба-Өөш Долоодын говь гэдэг чинь Мандах сумын нутагт байдаг, үүнийг одоо татах зардал хаанаас гарах вэ?

Дээр нь энэ цахилгааны хангамжуудын аж үйлдвэрийн паркийг бүтээн байгуулахад шаардлагатай эрчим хүчээр хангах боломж байгаа юу? Энд төр болон хувийн хэвшлийн хүрээнд төрийн оролцоо энд байгаа юу? Зөвхөн хувийн хөрөнгө оруулагчдын хөрөнгө мөнгөөр, энэ аж үйлдвэрийн паркийг санхүүжүүлэх ийм асуудал байна уу гэдэг дээр одоо хариулт авмаар байна.

Дээр нь одоо энэ ашигт малтмалын лиценз олголттой холбоотой асуудлуудыг одоо сая хөндөж ярьж байна. Энэ лиценз олголтыг олгох нь зөв. Гэхдээ энэ сонгон шалгаруулалт гэдэг юмаар л олгох ёстой шүү. Түүнээс биш өнөөдөр лиценз олгож байна, хөрөнгө мөнгө татна гэдэг үндэслэлээр энэ Монгол Улсын Үндсэн хуульд заасан энэ газрын доорх баялаг, түүний ашиглалттай холбоотой асуудлыг гаргадаг урдын алдаа дутагдлыг давтахыг хэзээ ч зөвшөөрөхгүй.

Дээр нь өнөөдөр Монгол Улсад үйл ажиллагаа явуулж байгаа гадаадын хөрөнгө оруулалттай хэд хэдэн томхон компани байгаа. Тухайлбал Оюу толгой, баруун аймагт Мон инко гээд хоёр компани байгаа. Гэтэл энэ компаниудын худалдан авсан ашигт малтмалдаа зарсан хөрөнгө мөнгийг нь Монголын банкнуудаар яагаад оруулж ирж болдоггүй юм бэ? Өнөөдөр энэ долларын ханшийн өсөлт бий болсон. Энд ийм хүнд байдалд үүнийгээ хууль, эрх зүйн орчинд сайжруулж, зайлшгүй шийдэх ёстой асуудал шүү дээ. Өнөөдөр Монгол Мон инко болон Оюу толгой компани зөвхөн зардлаа шилжүүлдэг бусад мөнгөө тэр ямар банкаар яаж авдаг нь тодорхойгүй байна. Энэ чинь олон улсын өмнө хүлээсэн үүрэг гэж байгаа шүү дээ. Монгол Улсын нэгдэн орсон конвенц гэж байгаа. Монгол Улсын хууль гэж байгаа. Энэ дээр яагаад өнөөдөр энэ Засгийн газар шийдвэртэй алхам хийхгүй байна.

Энэ талаар Оюу толгойн ажлыг сайжруулах Улсын Их Хурлын Түр хорооны хэлэлцэх асуудлын хүрээнд энэ яригдаж байсан шүү дээ. Тэгээд Уул уурхайн яам, Монгол Улсын Сангийн яам энэ дээр яагаад санаачилга гаргаж ажиллахгүй байна. Энэ асуудлаа шийдэх шаардлагатай. Өнөөдөр энэ Монголын баялгийг зарж байгаа хөрөнгө мөнгө бол Монголын банкаар дамжиж явах ёстой. Энэ бол Монгол Улсын хууль, олон улсын өмнө хүлээсэн үүрэг гэж тэр компаниудад байгаа шүү дээ. Эдгээр компаниуд өнөөдөр Монгол Улсын өмнө бас хүлээсэн үүрэг гэж байгаа. Олон улсын өмнө хүлээсэн үүрэг гэж байгаа. Хөрөнгийн биржээр гарсан хариуцлагатай компаниуд гэдэг ийм ойлголт байгаа шүү дээ. Энэ асуудлын талаар ямар байр суурьтай байгааг асууя.

**Г.Занданшатар**: Зочид танилцуулъя. Увс аймгийн Баруунтуруун сумын ерөнхий боловсролын сургуулийн 2002 оны төгсөгчдийн төлөөлөл, Улсын Их Хурлын үйл ажиллагаа, Төрийн ордонтой танилцаж байна. Манай Улсын Их Хурлын гишүүн Баагаагийн Баттөмөр, Баттогтохын Чойжилсүрэн, Чимэдийн Хүрэлбаатар нарын нэрийн өмнөөс та бүхэнд болон бүх нийт Улсын Их Хурлын гишүүдийн нэрийн өмнөөс ажлын амжилт, сайн сайхан бүхнийг хүсэн ерөөе. Одонгийн Цогтгэрэл гишүүн бас байна. 2002 оны төгсөгчид гэдэг чинь жоохон хүүхдүүд.

Гэлэнгийн Ёндон сайд асуултад хариулъя.

**Г.Ёндон**: Адьшаа гишүүний асуултад хариулъя.

Энэ Ашигт малтмалын тухай хууль, түүн доторх бас татвар зохицуулалттай холбоотой талаар асууж сонирхлоо.

Ашигт малтмалын тухай хуулийн шинэчилсэн найруулгыг шинэ сэргэлтийн бодлогын хүрээнд 2022 онд багтааж боловсруулж хэлэлцүүлэх ийм үүрэг даалгавартай байгаа. Бидний төлөвлөж байгаагаар энэ хаврын чуулганд амжаад өргөн барихаар төлөвлөж байгаа. Ер нь 2022 оны 12 сарын 25-нд болох 100 жилийн ойн өмнө Ашигт малтмалын тухай хуулиа хэлэлцүүлээд шинэчлэн батлуулна гэсэн төлөвлөгөөтэй байж байгаа.

Дарханы төмөрлөг, Бэрэнгийн үйлдвэрүүд бол энэ Хөгжлийн банктай холбоотой асуудлууд байна, явах юм уу гэж байна. Би бол харин ч энэ үйлдвэрүүд явах ёстой гэж үзэж байгаа. Тэр Хөгжлийн банктай холбоотой асуудал нэг талаараа тэр шүүх янз янзын асуудлаар шийдэгдэх ёстой байх. Параллель байдлаар энэ үйлдвэрийн бүтээн байгуулалтын ажлууд цаашдаа үргэлжлээд явах ёстой. Ямар нэгэн байдлаар энэ үйлдвэрийнх нь асуудалд нөлөөлөх ёсгүй, явах ёстой гэж үзэж байгаа.

Үйлдвэрүүд маань бүтээгдэхүүнээ гаргаж байж одоо тэр өр ширээ дарахаас биш. Одоо зогсоод бол ямар нэгэн өр мөнгө төлж чадахгүй. Алтан ширээ, Эрдэнэтийн энэ үйлдвэрүүд ашиглалтад оруулах Алтан ширээгийн үйлдвэр бол өнөөдрийн байдлаар төмрийн хүдрийн нойтон баяжуулах үйлдвэр баригдаад ашиглалтад орчихсон байж байгаа. Төмөр зам тавигдсан байж байгаа. Ер нь тодорхой хэмжээний нүүрс баяжуулах үйлдвэрийн эхний тоног төхөөрөмжүүд бас худалдаад авчихсан газар дээрээ ирчихсэн байж байгаа, том салаа төмөр замууд баригдсан байж байгаа. Сая аж үйлдвэржилтийн сэргэлтийн хүрээнд шинэ сэргэлтийн хүрээнд одоо Эрдэнэс Таван толгой компанитай нүүрс коксын нүүрс худалдан авах, энэ дотоодын боловсруулах үйлдвэрт өгөх энэ санамж бичгээ зурсан. Ер нь ажил амжилттай явж байгаа.

Усаа бол аваад явж байгаа. Бор хөөвөрийн говиос авч байгаа. Бор хөөвөрийн говь бол одоо энэ үйлдвэрээс ойрхон зайтай байдаг. Усаа аваад явж байгаа. Цахилгаан станцын хувьд өөрсөдтэй нь ярилцаж байхад төлөвлөж байгаагаараа бол жижиг бага оврын цахилгаан станц барина гэж төлөвлөж байгаа юм байна лээ. Энэ Алтан ширээтийн цогцолбор дээрээ бага хэмжээний хүчин чадалтай цахилгаан станц барина гэж төлөвлөж байгаа юм байна лээ. Тэгэхээр энэ асуудал цаашаа үргэлжлээд явна. Лиценз олголтын хувьд өнөөдрийн байдлаар 2018 оноос хойш сонгон шалгаруулалтаар лиценз олгогдож байгаа. Түрүүн би илтгэлдээ хэлсэн. Жилд хайгуулын тусгай зөвшөөрлийн тоо цөөрч байна. Үүнийгээ дагаад манайд тусгай зөвшөөрөл 2 дахин бага болсон байгаа.

Тийм учраас хайгуулын тусгай зөвшөөрөл олголтыг нэмэгдүүлэх ёстой. Ер нь хайгуулын тусгай зөвшөөрөл, гадаадын хөрөнгө оруулалт хоёр бол шууд хамааралтай байдаг. Нэг хайгуулын тусгай зөвшөөрөлд хөрөнгө оруулагч бол хугацаагаа сунгаад 12 жил хүртэл хөрөнгө оруулах боломжтой байдаг. Ингээд цаашдаа орд болох боломжтой ордын хөрөнгө оруулалт үргэлжлээд явдаг.

Ашигт малтмалын тухай хуулийн шинэчилсэн, найруулгын төслүүд дээр сонгон шалгаруулалтаас гадна өргөдлөөр бас ашигт малтмал, хайгуулын тусгай зөвшөөрлийг олгох ийм зохицуулалтыг оруулахаар төлөвлөж байгаа. Энэ бол салбар дотор хэлэлцэгдээд явж байгаа.

Валютын нөөц, алттай холбоотой асуудал ярьсан. Үүнтэй холбоотой өнгөрсөн долоо хоногийн Засгийн газрын хуралдаан дээр хэлэлцсэн нэг асуудлын талаар би товчхон хэлэхэд жишээ нь Оюу толгойн бүтээгдэхүүнд гардаг алтыг ер нь бол Монгол Улсын Ашигт малтмалын тухай хуулийн 35.6 гэж заалт байдаг. Тэр нь Монгол Улсын нутаг дэвсгэрт олборлосон алтыг тухайн жилдээ Монголбанканд тушаана гэсэн нэг тийм заалт байдаг. Ер нь үүнтэй уялдуулаад Монгол Улсын энэ 34 хувьд нь оногдох алтыг Монгол Улс өөрсдөө худалдаж авч байна гээд энэ талаар хэлэлцээ хийх ажлыг одоо Нямбаатар сайд надад даалгасан байгаа. Тэгэхээр энэ чиглэлээр хэлцэл хийж эхэлнэ.

Нөгөө талаас нь энэ төрийн өмчийн уул уурхайн компаниудын буюу одоо Эрдэнэт, Эрдэнэс Тавантолгой, мөн Оюу толгой, тэгээд Монголрос гээд компаниудын валютыг Монголбанканд тушаах чиглэлийг өгсөн байгаа Уул уурхай, хүнд үйлдвэрийн сайдад.

Тэгэхээр эдгээр компаниуд ер нь бол гадаадаас орж ирсэн валютын нэлээд их хэмжээг нь Монголбанканд тушаадаг. Одоо бол яг валютын нөөцтэй холбоотой энэ цаг үед бид нар бүх валютаа Монгол банканд тушаах ийм зохицуулалт, үүрэг даалгаврыг төрийн өмчийн компаниуд өгөхөөр болж байгаа. Хувийн хэвшлийг бас тэгж шахаж шаардаад та нар үүнийгээ тушаа гэх нь одоо бас хэр зохимжтойг одоогоор хэлж мэдэхгүй байна.

Баярлалаа.

**Г.Занданшатар**: 5 минутаар явчихсан. Бүгд 5 минутаар явж байгаа.

Ёндон сайд аа, ажлаа сайн мэдэхгүй байна шүү. Энэ Засгийн газрын Хэрэг эрхлэх газрын дарга, Монголбанкны ерөнхийлөгчийн хамтарсан тушаал 2018 онд гараад төрийн өмчийн бүх аж ахуйн нэгжүүд, Эрдэнэт, Таван толгой, Монрос энэ тэр бүгд валютаа Монголбанканд хадгалуулах зарах, худалдах ёстой байдаг юм. Тэр ченж хийгээд гадуур ингээд яваад байдаг бүх юмыг таслан зогсоосон. Түүнд хяналт тавьж хэрэгжүүлэх ёстой. Тэгээд одоо тэр алт хөтөлбөрийн асуудал байна. Энэ төслүүдийг хэрэгжүүлэх асуудлууд дээр чинь боломжтой, тэгэх ёстой гэсэн л юмнууд яриад байхаар хэрэгжүүлэх ёстой шүү дээ. Тэгж хэрэгжүүлсэн, бид ингэж хэрэгжүүлж байна гэж ярихгүй л байна даа. Тэгээд энэ Адьшаа гишүүн аж үйлдвэрийн паркийн тухай хууль, Бямбацогт нарын гишүүд өргөн барьсан. Энэ Бадмаанямбуугийн Бат-Эрдэнэ гишүүн бас энэ Бор-Өндөрийн аж үйлдвэрийн парк байгуулах ажил ямар шатанд явж байна гэж бас Адьшаа гишүүн асуусан юм. Тодорхой асуултад бэлдэж байгаад ингээд дараа нь хариулъя. Дутуу хариулаад. Тодорхой тодорхой асуултад бас.

Дашдондогийн Ганбат гишүүн асуулт асууя.

**Д.Ганбат**: Энэ уул уурхайн салбар дээрээ л бид нар дөрөөлж энэ улс орныг босгоно гэсэн ийм бодлого байгаа шүү дээ. Тэгээд энэ экспорт чинь уул уурхайгаар л явж байгаа юм. Энэ тэгээд 2012 оноос хойш буруу яваад байгаа юм биш үү. Та одоо Уул уурхай, хүнд үйлдвэрийн сайд юм байна. Ингээд уул уурхай ярихаар бас нөгөө тээвэр яригддаг. Тэгэхээр Ерөнхий сайд нь байж байгаад хариулбал энэ бодлого чинь арай ойлгомжтой. Тэгээд Ерөнхий сайдад болон танай Засгийн газарт хэрэгтэй зүйл юм байгаа юм л даа.

Гэтэл өнөөдрийнхөө мэдээллийн нэр усыг нь сольдог юм уу, яадаг юм энэ дээр нэг анхаарна биз. 2012 онд энгийн хэдэн үгээр ярья л даа. Энэ гадаад, дотоодод ажиллаж байсан, хар ажил хийж байсан Солонгос, Япон, Америк энэ улсуудад байсан залуучууд бүгд одоо тэр гадна дотнын хүмүүс хэлж байсан. Та нар одоо улс орондоо очоод ажиллахад үнэхээр танай улс орон бол хэдхэн жилийн дараа Саудын араб шиг болох нь ээ? Энэ одоо тодорхой болчихсон. Та нартай бид нар их сайхан харьцаж байхгүй бол болохгүй нь ээ. Бараг одоо бид нарын эзэд шахуу болох нь гээд ингэж ярьж байсан. Одоо 10 жил өнгөрөхөд шал эсрэгээрээ болчихсон байна л даа. Энэ одоо юутай холбоотой гэж бодож байна?

Нөхөр Уул уурхай, хүнд үйлдвэрийн сайд аа. Ер нь хүнд үйлдвэр гэж байдаг юм болов уу? Манай Монгол Улсад. Би бол хэдэн маркет л байдаг юм болов уу л гэж хараад байгаа шүү дээ. Та ямар, ямар хүнд үйлдвэр байдаг юм бол оо?

Нөгөө талаар бид нарын зах зээл, бид нарын цаг хугацаа энэ өдрөөс өдөрт л ингээд л алсрагдаад байна. Удахгүй одоо ногоон хөгжил ярьдаг болж байна. Одоо хүрэн нүүрснээсээ салъя гэж байна. Энэ боломжуудаа бид нар яагаад алдчихав аа? Та чинь өөрөө уул уурхайн салбарт их олон жил ажиллаж байгаа хүн. Энэ юутай холбоотой гэж үзэж байна? Одоо энэ дээр хэн буруутай вэ? Тэр буруу зөрүү нь ч яах вэ, ямар бодлогын үүднээс болоод ийм болчхов, яагаад одоо тэр олон улсын стандартын замаар нь холбочхож болдоггүй юм бэ? Өнөөдөр энэ нөхцөл байдлаас чинь болоод ашиг олж байгаа тэр Баяннуурын хэдэн Хятадууд байх шиг байна, хил дагуу. Нөгөө талаар манай хойд хөрш байх шиг байна. Энэ гадагшаа түүхий эдээ маш их гаргадаг улс орон болохоор бид нар бас зах зээл дээр өрсөлддөг юм байна гэж ойлгож байна.

Тэгээд сүүлийн үед Монгол Ардын намынхны дунд нэг үг хэллэг гарсан юм шиг байгаа юм, дээгүүрээ. Гөлөг төөрүүлнэ ээ гэж. Тэр гөлөг нь одоо Монголын ард түмэн л болчхоод байх шиг байгаа юм л даа. Тэгээд энэ Монгол Ардын нам, манайхаас Ерөнхийлөгч байсан нөхөр одоо гадуур бас манж гэж яриад байна. Энэ засаглалын үед бол энэ эдийн засаг чинь ерөөсөө өссөнгүй шүү дээ. 2012 онд 12, 13 тэрбум доллар байсан, одоо яг тэр чигээрээ л байж байна. Хүн ам маань өсөөд байдаг. Одоо залуучууд энэ улс оронд чинь тогтож суурьшихад бэрх болчихсон байна шүү дээ. Уг нь энэ уул уурхай, энэ үйлдвэрийн бодлого, экспортоо сайн хийсэн бол бид нар бүр өөр байх байлаа гэж ойлгож байна. Манай хойд хөрш бол хэдхэн жилийн өмнө коксожсон нүүрс маш бага гаргадаг байсан бол одоо сая сүүлийн үеийн тоогоор жилд 60 сая тонныг гаргасан байна.

Ирэх жилүүдэд 100 сая тонныг гаргахаар гэрээ хэлэлцээр хийсэн байна. Миний ойлгож байгаагаар ер нь ойлгоод байх юм байхгүй. Статистикаар бол өнгөрсөн онд 30 хэдэн сая тонн нүүрс гаргана гэж. Та нар 16 сая тонн нүүрс л гаргалаа. Одоо бас дахиад л энэ жил ийм тоо яриад байдаг. Энэ чинь тэгээд бүтэх юм уу, бүтэхгүй юм уу гэсэн зүйлийг ингээд асуумаар байна.

Оюу толгойтой холбогдоод түрүүн манай гишүүд асуулаа бас тодруулах юм байна. Энэ яагаад данс нь одоо Монголбанкан дээр байршдаггүй юм бэ, нэг.

Хоёр яагаад алтаа Монголбанканд худалддаггүй юм бэ? Адилхан л аж ахуйн нэгжүүд. Бусад нь одоо бүгд л нийлүүлдэг байгаа. Яг ямар татвар авч байна вэ? Тэд нараас. Оюу толгойн ТУЗ-ийн хэдэн гишүүн байгаа вэ? Монгол Улсыг төлөөлөөд хэн, хэн гэдэг хүн ажиллаж байна вэ? Ямар одоо цалин хангамжтай юм бэ гэсэн ийм зүйлүүдийг бас тодруулж асуумаар байна. Тэгээд өнөөдрийн мэдээллийн цагаар асуудаг энэ юмыг арай боловсронгуй болгомоор юм байна. Тэгэхгүй бол одоо давтаад тодруулж болдоггүй.

**Г.Занданшатар**: Улсын Их Хурлын гишүүн Телуханы Аубакир, Хавдесламын Баделхан нарын урилгаар Баян-Өлгий аймгийн Засаг даргын Тамгын газрын албан хаагчдын төлөөлөл, Улсын Их Хурлын үйл ажиллагаа, Төрийн ордонтой танилцаж байна. Та бүхэнд Улсын Их Хурлын гишүүдийн нэрийн өмнөөс ажлын амжилт, эрүүл энх, сайн сайхныг хүсэн ерөөе. Энэ ажлын амжилт, сайн сайхныг одоо Телуханы Аубакир, Хавдесламын Баделхан, Бейсен гишүүн нарын өмнөөс өргөн дэвшүүлж байна.

Одоо асуултад хариулна Гэлэнгийн Ёндон сайд.

**Г.Ёндон**: Ганбат гишүүний асуултад хариулъя.

Яагаад манай улс өнөөдрийн нөхцөл байдалд байна вэ гэж асууж байна, нэгдүгээрт.

Нэгдүгээрт, би 100 жилийн түүх ярьж байгаа. 100 жилийн хугацаанд бол Монгол Улсын энэ хайгуул олборлолтын салбар харин ч нэлээд боломжийн хэмжээнд хөгжиж ирсэн. Гол нь олборлосон бүтээгдэхүүнээ бид ерөөсөө боловсруулалт хийхгүй гаргаж байгаа. 1 тонн бүтээгдэхүүнээс авдаг нэмүү өртгийн маш бага хэмжээг дотроо шингээгээд экспортолж байгаа бүтээгдэхүүнтэйгээ хамт нэмүү өртгүүдээ гадагшаа алдчихаад байгаа юм. Тодорхой хэмжээний боловсруулах үйлдвэрүүд бол шинэ орд нээсэн юм шиг ашгийг бий болгодог, нэмүү өртгийг бий болгодог, ажлын байрыг бий болгодог, хүмүүс ажилтай орлоготой болдог. Гэтэл ерөөсөө боловсруулах салбар манайд үндсэндээ бол хөгжөөгүй гэж хэлж болно. Тийм ч учраас энэ манай салбарын бодлого бол хайгуул, олборлолт, боловсруулалт, борлуулалт хуваарилалт гэж явж байгаа.

Хүнд үйлдвэрийн салбар байгаа юм уу гээд бас та асуусан. Хүнд үйлдвэрийн салбар ер нь бараг байхгүй гэж хэлж болно. Дотоодын нийт бүтээгдэхүүний 1.6 хувийг л эзэлж байгаа юм. Дотоодын нийт бүтээгдэхүүн 1.6 хувь, аж үйлдвэрийн салбарын 7 хувь гэж байгаа юм. Тэгээд эндээ ажиллаж байгаа хүн маш цөөхөн. Үндсэндээ бараг үйлдвэрлэлүүд байхгүй учраас нийт хөдөлмөр эрхлэгчдийн 0.8 хувь нь ажилладаг гэсэн ийм тоо байгаад байгаа юм.

Тэгэхээр үндсэндээ хүнд үйлдвэрийн салбар байхгүй. Бид нар эрдэс баялгийн бүтээгдэхүүнийг хэдий хэмжээгээр боловсруулна, боловсруулалтын түвшин ахиулна тэр хэмжээгээр татвар хураамж нэмэгдэж байдаг, нэмүү өртөг шингэж байдаг. Тэд ажлын байр бий болоод хамгийн гол чухал зүйл нь бол боловсруулах салбар дээр, хамгийн гол нь цааш цаашдын дараагийн шатны боловсруулах үйлдвэрүүд хөгжих суурь нь бий болж өгдөг. Одоо жишээ нь төмөр, ган төмөр, одоо газрын тос, зэс, нүүрс гээд 4 чиглэлийн боловсруулах үйлдвэр энэ 4 ширхэг модыг тарьчихад. Энэ маань цаашдаа салаа мөчир болоод дараа дараагийн үйлдвэрүүдийн хөгжих суурь салбарыг нь бий болгочхож байгаа юм. Би түрүүн бас дурдаж байсан. Нефть химийн салбар газрын тос боловсруулах үйлдвэр маань нефть химийн салбар бий болгоно. Нүүрс баяжуулах үйлдвэр маань нүүрс, хими, кокс, химийн үйлдвэрийн салбарыг бий болгоно.

Тэгэхээр нэг дэх гол зүйл бол ерөөсөө бид нар энэ боловсруулах үйлдвэрийн юмыг хийхгүй байна. Хоёр дахь гол шалтгаан бол яах аргагүй дэд бүтэцтэй холбоотой асуудал. Бид нар 10 гаруй жилийн өмнө төмөр замын хэрүүлээ эхэлсэн. Хаа очиж харин одоо 2016-2020 оны Засгийн үед энэ хоёр төмөр замыг зэрэг эхлүүлсэн. Одоо Зүүнбаянгийн төмөр замын бүтээн байгуулалтын ажил үндсэндээ одоо арай хүлээж аваагүй. Зарим дохио холбооны ажлаас бусад зүйл нь хийгдээд тээвэрлэж эхлэх гэж байна. Одоо Гашуун сухайт хүртэлх энэ төмөр замын ажил 2022 оны 7 сард дуусна гэж байгаа юм. Бид нар төмөр замгүй учраас бүтээгдэхүүнээ үйлдвэрлэсэн хэмжээгээ экспортолж чадахгүй. Хамгийн энгийн жишээ гэвэл 2021 онд 30 орчим сая тонн нүүрс олборлосон. Бид дөнгөж 16 саяыг л экспортолж чадсан. 30 саяыг олборлоод 16 саяыг экспортолсон. Тэгэхээр бид нар тээврийн гацаа, дээрээс нь мэдээж хэрэг сүүлийн үеийн ковидын нөхцөл байдал Хятадын хориг цээртэй холбоотойгоор экспортолсон бүтээгдэхүүн гаргаж чадахгүй байж байгаа.

2022 оны он солигдох мөчид гэхэд Эрдэнэтийн үйлдвэр дээр 100-гаад мянган тонн бэлэн бүтээгдэхүүн хуримтлагдсан байсан. Бор-Өндөрт бол төмрийн баяжмал бас адилхан. Бараг 150 орчим мянга. Өнөөдрийн байдлаар 200-гаад мянган тонн бүтээгдэхүүн хуримтлагдсан байж байна. Төмөр замын маань ачаалал бас үүнийг дааж чадахгүй байгаа юм.

Хоёр дахь гол шалтгаан бид нар үйлдвэрлэсэн бүтээгдэхүүнээ экспортод гаргаж чадахгүй байна. Тэгэхээр өнөөдөр энэ Зүүнбаян төмөр зам, дээрээс нь одоо Ханги мандалын төмөр замын ач холбогдлууд бол үндсэндээ экспортын хоёр дахь, гурав дахь, одоо шинэ гарцуудыг бий болгож байгаа гэдгээрээ маш чухал. Бид нар үүнтэй уялдуулаад уулын үйлдвэрүүд итгэлтэйгээр олборлож одоо болж байгаа. Яагаад вэ гэвэл гарах гарцууд нь нэг нээлттэй болчих юм бол. Энэ бол бас нэг гол шалтгаан байж байгаа юм.

Гурав дахь нь мэдээж хэрэг манай улсын эдийн засаг ойрын 20-30 жилдээ бол уул уурхайн салбараас бүрэн хамааралтай байх нь тодорхой. Энэ нөхцөл байдалд өнөөдөр уул уурхайн үйлдвэрүүд, уул уурхайн үйлдвэр, геологи хайгуулын ажлыг бас одоо хэтэрхий хязгаарласан. Би түрүүн хэлсэн геологийн ажил бол угаасаа 20-30 жилээр олборлох салбараар төрүүлж явж байх ёстой. Дараа дараачийн ашиглах үүцээ бэлтгэдэг. Нэг уурхай орд уурхай болтол 20-иод жил болдог. Тийм учраас хайгуулын ажлыг хориглосон нь болохоор дараагийн одоо хэдэн жилд энэ сөрөг үр дагавар бас гарч ирдэг үндсэн хэдэн шалтгаан нь үндсэндээ хамгийн гол нөлөөлөл болсон.

Оюу толгой үйлдвэр маань болохоороо Монголбанканд алтаа тушаадаггүй. Яагаад вэ гэвэл Оюу толгой одоохондоо баяжмал байдлаар гаргадаг. Баяжмал дотор нь алт маань ороод явчихдаг. Тэгэхээр баяжмалд байгаа алтных нь агуулгын хэмжээгээр үүнийг одоо тооцож байх ийм нөхцөл байдлыг өнгөрсөн Засгийн хурал дээр манайхаас танилцуулсан байж байгаа. Ингээд энэ чиглэлээр нөгөө талтай хэлэлцээр хийх ажил эхэлж байгаа.

**Г.Занданшатар**: Бөхчулууны Пүрэвдорж гишүүн.

**Б.Пүрэвдорж**: Уул уурхайн бүтээгдэхүүний хил нэвтрэлт 5 дахин багассан. 5 дахин багассанаас шалтгаалж одоо сүүлийн үед дандаа гадаад худалдаа нэмэхтэй байсан бол өнгөрсөн жил 500 сая төгрөгийн алдагдалтай гарсан байж байгаа. Тэгээд он гараад 1.5 тэрбум доллароор интервенц хийсэн боловч өнөөдөр долларын ханш 3200 төгрөг болчхоод байна. Энэ 3200 зуун төгрөг болохлоор шатахууны үнэ өсөөд явчхаж байгаа. Өнгөрсөн оны мөн үеийнхээс 42 хувиар шатахууны үнэ өсчхөөд байна шүү дээ. Тэгээд 100 төгрөгөөр шатахуун өсөх дээр л аюул болдог байсан. Ард түмэн одоо энэ Ардын намын үед айгаад юм дуугардаггүй юм биш үү. Чимээгүй л байгаад байгаа юм. Хүнсний бүтээгдэхүүн 30-40 хувиар, эм 70 хувиар өсчхөөд ингээд энэ хүмүүсийн амьдралд асар их нөлөөлөөд байгаа байхгүй юу. Ялангуяа одоо бага цалинтай, бага орлоготой иргэд. Тэтгэврийн иргэд бол энэ дээр бол маш хүнд нөхцөл рүү одоо энэ эдийн засгийн нөхцөл байдал энэ ард түмэн, аж амьдрал чинь авчирч байна. Тэгээд энэ юунаас шалтгаалаад байгаа вэ гэхлээр ерөөсөө л энэ хил нэвтрэлттэй холбоотой.

Өнөөдөр Гашуун сухайтын боомтоор гол нүүрсний экспорт гардаг.

Дээрээс нь Оюу толгойн зэсийн баяжмал гардаг. Энэ бүх зүйл чинь одоо асуудалд орчихсон. Өнөөдөр тэнд хэдхэн цөөхөн хүн ноёрхол тогтоочхоод Монголын энэ эдийн засагт хор хөнөөл учруулж байна. Цөөхөн машин гаргаадах цөөхөн машин гаргаадах л гээд байдаг. Тэгэхдээ яаж байна гэхээр 25-хан километр 130 тонн нүүрс ачаад 78 сая төгрөгийн тээвэр хийж байна шүү дээ. 25 километрт 78 сая төгрөгийн тээвэр. Ийм юм гэж хаана байдаг юм бэ. Тэгээд жолоочдоо 7-8 сая төгрөг өгч байна. Тэгээд үлдсэн 70 сая төгрөгийг тэр нэг энэ Монголын экспортыг гацаасан тэр нөхдүүд л одоо хоорондоо хувааж авцгааж байна шүү дээ. Энд бол хууль хүчний байгууллагынхан, том том дарга нар оролцсон байж байгаа. Мөнгө мөртөө хэзээ нэгэн цагт та бүхэн илрүүлж чадахгүй бол тэрийг илэрдэг үеийг нь ирнэ гэдэгт би эргэлзэхгүй байгаа. Ингэж хэдхэн хүнийг баяжуулахын тулд Монголын энэ ард түмний амьдралаар тоглож болохгүй шүү гэдгийг хэлье.

Яагаад энэ дээрээ энэ арга хэмжээ авдаггүй юм бэ. Засгийн газар тэр чигээрээ очоод тэр 25 километр газарт 78 сая төгрөгөөр тээвэр хийж байгаа энэ асуудлыг яагаад шийдэхгүй байгаа юм бэ? 100 доллароор хаана нүүрс зарчхаад? 200 доллароор 25 километрт тээвэр хийнэ гэж ийм юу байдаг юм бэ. Энэ дээрээ ажил хий л дээ. Энэ дээр хариулт өгөөрэй.

Хоёрдугаарт нь газрын тосны үйлдвэрээ Энэтхэгүүдээр бариулсан. Тэгээд яг энэнтэйгээ хамтраад тэр газрын тосныхоо хоолойг Энэтхэгүүдээр хийлгэх юм болсон чинь Норикогоор хийлгээд ингээд ингээд явчхаж байна. Норикод ямар туршлага байгаа юм. Газрын тосны хоолой барьж байсан туршлага байгаа юу? Ямар шалтгаанаар шалгаруулсан юм? Үүнийгээ хэлээрэй.

Гурав дахь асуулт нь, зэсийн баяжуулах үйлдвэр байгаа. Зэсийн баяжуулах үйлдвэрийг Оюу толгойгоо түшиглээд барина гэдэг чинь зөв өө. Тэгээд түүнийг нь одоо дагалдуулаад тэнд зэсийн баяжуулах үйлдвэрийг барихыг та дагалдуулаад энэ Эрдэнэт дээр барих тухай асуудал яригдаж байна л даа. Эрдэнэт дээр барих дээр цаад талын Бүрэн хааны Фосфоритын ордыг одоо түшиглэж энэ баяжуулах үйлдвэрээ барих шаардлага гарчхаж байгаа юм. Үгүй ээ, одоо энэ 30 жил хэрэлдсэн биз дээ. 30 жил л одоо тэр фосфорын ордыг ашиглуулахгүй гэсэн тэр Хөвсгөлийн хүмүүсийн хаагуур нь гарч тэр Эрдэнэт дээр зэсийн баяжуулах үйлдвэр барих гээд байгаа юм бэ. Тэгээд энэ алтаа ялгаж авъя, мөнгөө ялгаж авъя.

Энэ бүтээгдэхүүн нь баяжмалаар урагшаа ингээд гарахдаа ямарваа нэгэн байдлаар алт зэс нь ерөөсөө тооцоо судалгаагүй гараад байна гэдэг ийм зүйл дээр би баяжуулах үйлдвэрээ бариад авъя гэдэг энэ ийм юман дээр бас янз янзын нөлөөлөл орж ирээд түүнийг нь бариулахгүй гэдэг бодлогоор одоо энэ Эрдэнэт дээр үйлдвэр барих тухай асуудал ингээд явж байна. Энэ чинь Дархадын хотгор гээд энэ чинь байгалийн үзэсгэлэнт газруудыг ашиглах тухай асуудал. Ер нь энэ дээр чинь Хөвсгөлийн ард түмэн хэзээ ч хөдлөхгүй шүү дээ. Тэгээд ийм явахгүй юм руу түлхэж оруулж байгаа ийм бодлогын ард хэн байгаад байгаа юм бэ?

**Г.Занданшатар**: Гэлэнгийн Ёндон сайд асуултад хариулъя.

**Г.Ёндон**: Пүрэвдорж гишүүний асуултад хариулъя.

Экспорт буурсан. Экспорт та бүхэн бүгд мэдэж байгаа. Экспорт бол энэ цар тахлын нөхцөл байдал, одоо Хятадад болсон нөхцөл байдал, хамгийн гол нь сүүлийн үед хамгийн ноцтой юм бол Хятадад болж байгаа энэ тархалт бол нэлээд эрчимжиж байна. Бидний хүлээлт бол 4 сарын 1-нээс экспортолно гэж бодож байсан. Энэ бас нэлээд хойшлох шинжтэй байна. Энэ талаар хэлцэл хийгдэж байгаа Хятадын талтай.

**Г.Занданшатар**: Цар тахал л энэ бүх юмыг чинь мэдэж байгаа шүү дээ. Хамгийн гол нь тэр фосфорын ордыг ашиглах гэж байгаа юм уу? Яг тодорхой юмнууд дээр хариул. Ингэсээр байгаад хамаг цагаа алдаад байх юм.

**Г.Ёндон**: Тэр газрын тосны үйлдвэрийн асуудлыг ярья. Газрын тосны үйлдвэрийн энэ дамжуулах хоолойг бол З компани санал өгсөн, 3 компани орж ирсэн. Анх бол 22 компани санал өгөөд, тэгээд явцдаа цөөрсөөр байгаад хамгийн сүүлд 4 компани санал өгсөн. Японы нэг компани, Энэтхэгийн нэг компани, Хятадын хоёр компани санал өгсөн. Японы компани бол үнийн санал өгөөгүй байсан, хасагдсан. Энэтхэгийн компани, Хятадын нэг компанийн санал харьцангуй өндөр санал байсан. Норикогийн санал бол хамгийн бага үнэтэй, дээрээс нь Засгийн газрын баталгаа нэхэхгүй. Хүү төлбөр байхгүй. Төлбөрийг нүүрсээр авна гэсэн их тийм таатай нөхцөл байсан учраас үүнийг сонгосон. Норико компани бол гадаадад ийм бүтээн байгуулалтын ажил их хийсэн, ялангуяа бас энэ газар дамжуулах хоолойн ажил хийж байсан компани байсан, бид бас судалж үзсэн юм. Тэгээд энэ өдрүүдэд бол хэлэлцээр үндсэндээ бол шалгарсан компанитай гэрээ байгуулах ажил бол дуусах шатандаа орж байгаа.

Зэсийн баяжмал боловсруулах үйлдвэрийн Эрдэнэт, Оюу толгой гээд л ярьж байгаа.

**Г.Занданшатар**: Гэрээ байгуулах шатандаа орсон гэж байгаа юм уу?

**Г.Ёндон**: Тийм, зэсийн баяжмал боловсруулах үйлдвэр, Эрдэнэтийн зэсийн баяжмал боловсруулах үйлдвэр, Оюу толгойн үйлдвэр хоёр тусдаа төсөл явж байгаа юм шүү. Энэ аль нэг нь байна гэсэн үг биш. Оюу толгой дээр бол Оюу толгойгоос гарах жишиг боловсруулах үйлдвэр. Оюу толгойн зэсийн баяжмал бол алтны өндөр агуулгатай, мөнгөний өндөр агуулгатай байдаг. Эрдэнэтийнх бол бага хэмжээний молибдений агуулгатай байдаг. Тэгээд Эрдэнэтийн зэсийн баяжмал боловсруулах үйлдвэрийн хувьд бол энэ заавал Бүрэн хааны фосфоритын орд гэсэн юм бол байхгүй юм шүү. Энэ зүгээр нэг хувилбар л явж байгаа.

Өнөөдрийн байдлаар би түрүүн хэлсэн. Эрдэнэтийн зэсийн баяжмал боловсруулах үйлдвэр маань Хятадын төрийн өмчийн MP гээд хүрээлэнтэй судалгааны ажил хийгээд элементийн хүхэр үйлдвэрлэх туршилтын ажлыг эхлүүлсэн байгаа. ТЭЗҮ дээр ийм байсан учраас эрдэс баялгийн мэргэжлийн зөвлөлөөс туршилтын үйлдвэрийн үр дүнг харж байж ТЭЗҮ-дээ тодотгол хийх ийм үүрэг даалгавар өгсөн учраас энэ ажил ингээд туршилтын үйлдвэрийн ажил явагдаж байгаа гэсэн үг. Тэгэхээр Эрдэнэт бол элементийн хүхэр гаргах нь энэ нэг хувилбар. Мөн одоо Бор-Өндөрт бас жонштой холбогдож тэндээ бол бас үйлдвэр технологийн парк гэж түрүүн Их Хурлын дарга дурдлаа ийм юм явж байсан. Энэ бас нэг хувилбар нь байсан. Гэсэн хэдий ч одоо яг жоншных нь шаардлагатай хэмжээ нь арай хүрэхгүй байгаа учраас энэ хувилбар бас хасагдсан байгаа. Ингээд өнөөдрийн байдлаар элементийн хүхэр гэсэн асуудал явж байгаа.

Гашуун сухайт боомтын хувьд мэдээж хэрэг экспортын нүүрсний 55 хувь гардаг. Зэсийн баяжмалын бараг 60 хувь нь шахуу гарчихдаг. Эрдэнэтээс бол илүү гардаг Гашуун сухайт боомтоор. Тэгээд энэ бол маш чухал боомт. Хамгийн гол асуудал энэ дээр хийгдсэн нэг чухал ажил бол өнгөрсөн жилийн 9 сард ашиглалтад орсон энэ чингэлэг тээврийн терминаль байгаа. Тэгэхээр энэ терминал ашиглалтад орсноор бол тэр богинын тээвэр гэхээсээ илүү өнөөдөр уртын урт гэж ярьдаг болсон. Энэ тээвэр хийгдсэнээр тээвэрлэлт болон нүүрсний тээвэрлэлт дээр бүрэн хяналтаа тавих боломжтой болно.

**Г.Занданшатар**: Та энэ гүйцээгээд хариулчих. 84 Даваадорж дарга. Тэр элементийн хүхрийг.

Ер нь дэлхий дахинд энэ туршлага тэр элементийн хүхрийн хүчлээ яаж шийдэх гэж байгаа юм? Эрдэнэтэд зэсийн үйлдвэр чинь. Энэ дээр гүйцээж хариулъя.

Тэгээд 85. Энэ нэг өөр юм хариулаад байгаа учраас өөр, өөр юман дээр л хариултыг чинь л гүйцээж өгч байна.

**Ч.Даваадорж**: Уул уурхай, хүнд үйлдвэрийн яамны Хүнд үйлдвэрийн бодлогын газрын дарга Даваадорж. Би гишүүний асуултад хариулъя. Эрдэнэт үйлдвэрийг түшиглэн байгуулах зэсийн баяжмал боловсруулах үйлдвэрийн хувьд яг өнөөдрийн техник эдийн засгийн үзүүлэлтийн түвшинд.

**Г.Занданшатар**: Элементийн хүхрээ Оросын технологи ашиглах гэж байгаа юм уу, Хятадын шинэ технологи байгаа юм уу? Элементийн хүхрээр. Энэ аюулгүй ажиллагаа нь баталгаажсан юм уу?

**Ч.Даваадорж**: Элементийн хүхрийн үйлдвэрлэл бол угаасаа энэ бол дэлхий даяар байдаг. Гэхдээ энд нефтиэс болон газнаас гаргаж авдаг. Байгалийн хий ашиглан элемент ихээр гаргаж авдаг технологиуд бол байгаа юм. Яг өнөөдөр бид нарын энэ сонгож авчихсан технологи бол нүүрс ашиглаад саармагжуулах замаар элементийн хүхэр гаргаж авах.

**Г.Занданшатар**: Ямар коксын хийгээр ямар.

**Ч.Даваадорж**: Одоо энэ бол ерөөсөө нүүрсээ саармагжуулах ийм технологи. Тэгээд энэ технологийг өнөөдөр энэ Эмпи компанитай хамтраад Эрдэнэт үйлдвэр Хятад улсын Шинжаан мужид цинкийн үйлдвэрийн хажууд ийм туршилтын үйлдвэрүүдийг байгуулж байна. Энэ үйлдвэрийн ажил 8 сарын 1 гэхэд дууссан. Туршилтын ажил эхлээд ерөнхийдөө 11 сар гэхэд энэ туршилтын үр дүн гарна. Тэгээд энэ туршилтын үр дүн одоо гарснаар бид нар техник эдийн засгийн үндэслэл дээр тодотгол хийгээд хүлээж авахаар төлөвлөчхөөд байгаа.

**Г.Занданшатар**: Пүрэвдорж гишүүн сүүлчийн 1 минут.

**Б.Пүрэвдорж**: Ёндон сайдаа, 100 доллароор тонн нүүрсээ зарж байгаа, тонн нүүрсээ. Тонн нүүрсээ 200 доллароор тээвэрлэж байна. Тэгээд тэнд очоод тэр чинь ковидтой ямар ч хамаагүй шүү дээ. Тэр компаниудтай очиж уулзаад та нар 50 доллароор тээвэрлэлээ. Бид нар одоо ингээд улс одоо 250 доллароо нүүрснийхээ үнэд авъя гэж болдоггүй юм уу? Энэ чинь болно шүү дээ. Энэ та нар болохоор цаад талын ковид дурдаад байгаа юм. Өнөөдөр гарч байгаа нүүрснийхээ тээврийг та нар 50 доллароор л тонн тутмыг хийе. Ойролцоогоор 20 сая төгрөг болох юм байна аа. 25 километр газрыг 20 сая төгрөгөөр тээвэрлэлээ. Үлдсэнийг нь одоо ингээд 150 долларын тээвэрт гарч байгаа. 150 долларыг нь бид нар энэ нүүрснийхээ үнэд авна гэж зохицуулалтын ажил хийх боломжтой шүү дээ. Ийм хэт өндөр ашигтай энэ зүйл чинь хэдхэн дарга нарын карма түнтийлгээд байгаад л хамаг асуудал байна шүү дээ. Энэ чинь Монголыг хорлоод байна шүү дээ. Монголын ард түмэн энэ нүүрсний супер цикл өндөр үнэ дээр бид нар нүүрсээ өндөр үнэтэй зараад ихээхэн хэмжээгээр гарах нь л хамгийн.

**Г.Занданшатар**: Гишүүд асуулт асууж, хариулт авч дууслаа.

Одоо Уул уурхай, хүнд үйлдвэрийн яам санаачилгатай ажиллах хэрэгтэй шүү. Одоо Энэтхэгийн Засгийн газар Оростой гэрээ байгуулаад урал маркийн тос одоо 110 доллар гарчихсан байхад 80 доллароор авах гэрээ хийж байгаа, 65 доллар уу? Тэгээд энэ рублиэр шууд тооцоо хийхээр ингээд тохирч байна. Тэгэхэд Москва явж ирээд Ёндон сайд нефтийн хангамжийн тухай ярьж байгаа юм. Одоо рубль төгрөгөөр тооцоо хийх боломжийг дэлхий дээр гаргачихлаа шүү дээ. Сая   
Путин ерөнхийлөгч зарлачихлаа гэх мэтчилэн ийм бүтээлч хандлагаар биш, тэгээд зүгээр нэг ийм. Тэгтэл одоо шатахууны үнийн өсөлт ард түмний амьжиргаа инфляцад яаж нөлөөлөх вэ? Улс орны эдийн засгийн нөхцөл байдал амаргүй байна. Гадаад байдал хурцдаж байгааг бүгд ойлгож байна. Дэлхий дахинаараа санхүүгийн дайны байдалд байна. Товчоор хэлбэл дэлхий ертөнцөд бол одоо мэдээллийн дайн, санхүүгийн дайн, санкц хоригийн ийм ирэн үед энэ эдийн засаг хямарч, үнийн өсөлтөд ард түмэн нэрвэгдэж байна шүү дээ. Дэлхий даяар үнийн савлагаа нүүрлэж байна. Манай улсад ч гэсэн энэ сүүдэр тусаж байна.

Хоёр жил гаруй хугацаанд Монголын ард түмэн бид халдвар цар тахлын нөхцөл байдалд бүсээ чангалж, амьдарсан. Энэ байдал бага боловч тогтворжих хандлага бий болсон үед энэ гадаад ертөнцөд дайны байдал үүсэж давхар нэрмээс боллоо. Ийм учраас өчигдөр бид нар энэ нөхцөл байдлыг үнэн зөвөөр үнэлж ард түмэндээ үнэн бодит байдлыг мэдээлээч ээ. Болзошгүй эрсдэлээс урьдчилан сэргийлээч ээ. Бензин шатахууны үнийг үнэхээр бид нар одоо өөрсдөө үйлдвэрлэж чадахгүй юм чинь үүнийгээ зөв хэлээч ээ. Газрын тосны үйлдвэрийг одоо бараг 2023 онд барьж дуусгахаар төлөвлөсөн шүү дээ. Бүр анх 2020 онд, 2021 онд гэж ярьж байсан. Ингээд хойшлоод, тэгээд одоо сонгон шалгаруулалт энэ тэр нь юу ч болж байдаг юм.

Ийм учраас боломж нөөцөө зөв ашиглах, эрсдэлийг даван туулахын тулд дээр дооргүй хүчээ нэгтгэж энэ яам, тамгын газар нэг их олон хүнээ биш бүсээ чангалж ажиллах хэрэгтэй гээд байгаа шүү дээ. Ийм учраас төр засгаасаа эхлээд энэ яам, тамгын газрууд санаачилгатай, хариуцлагатай ажиллах хэрэгтэй байна. Тэгээд л тийм боломжтой, ингэх ёстой, тэгэх ёстой гээд энэ чинь хичээл заагаад суумааргүй байна. Бүх түвшинд Засгийн газар, төрийн болон төсвийн байгууллагууд, төрийн өмчийн аж ахуйн нэгжүүд, энэ уул уурхайн компаниуд бүгд хэмнэлтийн горимд шилжиж, санаачилгатай ажиллах хэрэгтэй шүү дээ.

Валютын нөөц энэ тэр хямгадах хэрэгтэй, зарцуулах хэрэгтэй. Хяналт тавих хэрэгтэй. Валютын ченж хийгээд яваад байж болохгүй. Улсын төсөвт тодотгол хийж, ахмадуудын тэтгэврийг нэмэх шийдвэр гаргасан, тэгээд төсөв дээр хэмнэлтийн зарчимд тусгаад, одоо бүх төсвийг 15-18 хувиар танасан шүү дээ. Тэгтэл одоо хэрвээ ингээд яам, тамгын газрууд дээр одоо илүү зардал гаргаад л, худлаа судалгаа хийгээд төсвийн мөнгө үрээд байж таарахгүй. Тэвчиж болох бүх зардлуудыг бууруулахад Засгийн газар, яамд, төрийн байгууллагууд анхаарах хэрэгтэй.

Экспортыг нэмэгдүүлэхэд Уул уурхай, хүнд үйлдвэрийн яам онцгой үүрэг рольтой. Одоо энэ үед бид алтны болон энэ экспортын үйлдвэрлэлээ дэмжиж, экспортын үйлдвэрлэлд онцгой анхаарах хэрэгтэй байна. Ийм хууль оруулж ирж болно. Экспортыг бүх шатанд тэр зөвшөөрлийг түдгэлзүүлэхээсээ илүү одоо бид нар экспортыг бүхнийг экспортод гэж хэлмээр байна. Ингэж байж валютын нөөц бүрдэнэ. Импортыг орлох импортын зардлыг хэмнэхээс өөр аргагүй боллоо. Нөхцөл байдал. Үндэсний үйлдвэрлэлээ дэмжиж, үндэсний худалдан авалтаа дэмжих ажлыг зохион байгуулах ёстой. Энэ чинь энгийн үе биш болчхоод байна шүү дээ. Онцгойгоос онцгой байдал бий болж байна. Шударга бус өрсөлдөөн хэрэглэгчийн төлөө газар ажиллах хэрэгтэй. Тэр үндэслэлгүйгээр үнэ нэмээд, энд тэнд одоо далимдуулаад, одоо бас дайны хажуугаар дажин гэх шиг ийм гарч байгаа юмнууд байгаа юм байна билээ. Хувийн хэвшлийнхээ санаачилгыг дэмжих хэрэгтэй.

Алт зэс, нүүрс, экспортоо тултал нь дэмжих хэрэгтэй. Экспортынхоо бодлогыг хангалттай хийх хэрэгтэй. Тээврийн асуудлаа шийдэх хэрэгтэй. Санаачилгатай ажиллах хэрэгтэй. энэ бодит байдлаа ард түмэнд үнэн зөвөөр хэлэх хэрэгтэй. Ийм учраас одоо ирэх нэг дэх өдөр хэлэлцээд, бид нар энэ онцгой нөхцөл байдалд цэргийн тусгай ажиллагаа, зэвсэгт мөргөлдөөн, одоо юу гэж нэрлэнэ импортыг хязгаарлаж, экспортыг дэмжих, экспортыг дэмжихдээ одоо экспортын бүх төрлийн үйлдвэрлэлийг дэмжих, энэ гол нэрийн бараа бүтээгдэхүүн, стратегийн бараа бүтээгдэхүүн, гурил, будаа, ургамлын тос, 9 төрлийн стратегийн бүтээгдэхүүн байгаа. Газрын тосыг оруулаад. Энэ бүтээгдэхүүнийхээ импортын хангамжийг тогтворжуулах, үнийг тогтвортой байлгах, НӨАТ, гаалийн татвараас шаардлагатай бол чөлөөлөх бүх холбогдох арга хэмжээг цаг алдалгүй, одоо сүржигнэлгүй нэг их яриад байлгүй зохион байгуулах хэрэгтэй байгаа юм. Энэ чиглэлээр Улсын Их Хурал, Засгийн газар бодлого чиглэлээ нийлүүлж, хүчээ нийлүүлж ажиллая, хүчээ нэгтгэж ажиллая.

Ард түмэн үүнийг зөв ойлгож, бас хэмнэлтийн горимоор, нэн ялангуяа импортын шатахууны хэрэглээндээ хэмнэлтийн горимтой хандаач ээ л гэж уриалж байгаа юм. Одоо энэ хүнд үед хүчээ нэгтгэж, хаа хаанаа зөв ойлголт бий болгож байж бид энэ хямралыг даван туулна. Амаргүй нөхцөл байдал бий болж байна. Монгол Улс чинь далайд гарцгүй, манай хоёр хөршийн нөхцөл байдалд нэгэнт цар тахлын улмаас нэг нь, зэвсэгт мөргөлдөөн, цэргийн тусгай ажиллагааны улмаас үндсэндээ Монгол Улс дунд нь тусгаарлагдаад байгаа юм. Хоригт орчхоод байгаа, ийм улс болчхоод байна шүү дээ. Энэ бүхнийг хаа хаанаа сайн ойлгож ажиллах хэрэгтэй. Уул уурхай, хүнд үйлдвэрийн яам тууштай, одоо алтны үнэ, зэсийн үнэ өндөр байх үед энэ үйлдвэрлэл, үйлчилгээг Оюу толгой одоо бүх хүч бололцоогоо зөв шавхаж ажиллах шаардлагатай ийм цаг үе байна гэдгийг анхаарч ажиллах шаардлагатай байна.

Ингээд өнөөдөр Засгийн газрын мэдээллийг сонслоо.

Өнөөдрийн нэгдсэн хуралдаанаар хэлэлцэх асуудал дууссан тул чуулганы хуралдаан өндөрлөснийг мэдэгдье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ П.МЯДАГМАА